url: =LESSON 13 Sep. 22 – 28 (2018) ROME-AH KHUALZINNA ~ MUC\nLESSON 13 Sep. 22 – 28 (2018) ROME-AH KHUALZINNA\nAdmin 7:10:00 PM Articles, Sabbath School Lesson\nLESSON 13 Sep. 22 – 28\nTu Kaal Sung Sim Ding: Sawl. 27, 28; Rom. 1: 18- 20\nKAMNGAH: Paul aw, lunghimawh kei in. Gam uk kumpipa mai-ah na ding ding a, Pasian in nang hong hehpih ahih manin nang le na khualzinpihte khempeuh na suakta ding uh hi,” hong ci hi (Sawl. 27: 24).\nPaul in Rome ah a hawhnopna sawt khin mahmah hi. Ahi zongin Jerusalem-ah a thongkiatna in a geelna khempeuh kipelhsak hi. Jerusalem biakna makaite thukhenna tawh Paul in tuipi tungah Italy zuanin a pai hun bei tawh kigawmin Rome-ah kum nga sung khumcipna thuak hi. Paul thongkiat in gammial nasep a geelna khempeuh sem thei nawn lo hi. Hamsatna thuak taleh Jesuh in Rome khua-ah teci pang thei dingin kamciam hi (Sawl. 23: 11). Amah i taisan hangin Pasian in hun hoih hong pia hi. I mawhna hangin gimna tawh hong kipelhsak lo hangin Pasian in i kisik ding hun hoih hong pia tawntung hi. Paul in kolbulh thuakin Rome-ah va tung hi, cih Lai Siangtho sungah a kimuh loh bangin, ama lamet bangin Spain ah va zin hi, ci-in zong a kigelhna kimu lo hi (Rom. 15: 24). Roman thongkiatna pan khat vei suakta khin a, kiman kik hi. Nero uk sungin thongkia kik a, thahna thuak hi (2Tim. 4: 6-8).\nPaul in Rome va tung mah hi. Gam ukpi Agrippa thusitna ngakin thonginn sungah om hi mah taleh (Eph. 6: 20; Phil. 1:13) Caesar’ innkuanpihte a kipan amah tawh kimu mi khempeuh tungah hotkhiatna thugen hi (Phil. 4: 22).\nGunkuang Tuangin Rome Zuan\nCaesarea-ah kum 2 a kikhum khitteh Rome ah kipaipih hi (Sawl. 24: 27). Italy gam zuanin tuipi tungah ni tampi bei hi. Luke in Paul tawh a kituah banah Aristarchus min nei Khristian khat tawh zong tonkhawm uh hi (Sawl. 27:2). Amaute banah thongkia dangte zong a uk Roman galkapmang Julius zong kihel hi (Sawl. 27: 1). Khuakhal beikuanin dingkhia uh hi. Sawl. 27:9 sunga Mawhmaisak Ni in October kha bei kuanlam hi ding hi. Khuadam hun, November pan March kikaal Mediterrarean tuipi tungah kuamah khualzin khol lo hi. A dingkhiat uh a kipan hamsatna thuak uh ahih manin Crete tuikulh gei Khawl Munnuam tuikulh va tung uh hi (Sawl. 28:8).\nSawl. 27: 9-12 sim in. Khawl Munnuam-ah a om sungun koi bangin lamet loh thupiang Paul in pulaak hiam?\nPaul’ hilhkholhna kuamah in thupisim lo hi. Nitumna lam zuanin gunkuang tawh pai uh a, tai 40 gamlatna Phoenix tembaw khawlna manawh uh hi. Huihpi nung thuak kha ahih manin vanpuakte pawl khat suahkhia uh hi. Huih in tembaw nitumna saklam ah paipih ahih manin khua tawh kigam semsem hi. Huih hat lua ahih manin tembaw sungah tui lut hi. Lauhuai dinmun hong tung uh hi. Ni tampi sung ni kimu lo, huihpi nungin guahpi tuak uh hi. Koi mun tung cih kithei lo-in lungmangin, lamet bei uh hi (Sawl. 27:20).\nSawl. 27: 21- 26 sim in. Paul in a nih vei-na bang pulaak hiam?\nPaul in tembaw nasem tungah a gen thute Pasian’ pulaak hi, ci-in pulaak hi. Lamet bei-in lungmang lo dingin thapia hi. Lauhuai-na tuamtuam leh supna thuak ding hi taleh mi khempeuh suakta ding hi, ci-in pulaak hi.\nBang hangin citakin Pasian’ nasem Paul gimna thuak hi ding hiam? Ama thuakna tungtawnin bang thumanpha na mu hiam?\nA nih vei-na tuahsiatna-ah Paul in tembaw sunga tuang mi 276 tungah (Sawl. 27:3) tembaw tum ding a, ahi zongin mi vekpi suakta ding hi, ci-in pulaak hi (Sawl. 27:22). Ni 14 khitteh Paul gen bangin tangtung takpi hi. Huihpi nungin tembaw kihawl thei nawn lo a lungkham mahmah laitakun, tembaw hawlte in tuihual dalnate a muh uhteh leitang tawh kinai-ta hi, cih thei uh hi (Sawl. 27: 27). Lau-na leh patauhna awging tuamtuamte khitteh tembaw in suang tung tawh kisuk khak loh nadingin sikkip 4 khia sukpahin tembaw kilekgawp phatuam zaw deuh hi. Tua kawm mahin khuavak ding ngakin a pasian ciat tungah thungen uh hi (Sawl. 27: 28, 29).\nSawl. 27: 30-44 sim in. Bang thu nuntakpih ding na hiam?\nA khualzin masakna panin tuitung khualzinna tawh kisai Paul theih thute muanhuai lo hi mah taleh, a kipatkhiat uh a kipan galkapmangpa in Paul thupi ngaihsut hi. Ahi zongin kaal ni khitteh galkapmangpa upmawh bang lo hi. Tembaw tuahsia ding a, mi vekpi suakta ding hi, ci-in a genkholh bangin a tuahkhak uhteh galkapmangpa in Paul zahtak semsem hi (Sawl. 27: 21- 26).\nTembaw tung tuang mi kiangah anne dingin Paul in sawl hi. Tua hi kei leh thabei-in tuipek zo lo-in tuigal kah zo lo ding uh hi. Pasian hong huhna in i sep ding nate tawh hong kipelhsak lo hi. “ Hih thu-ah tuipi tung a khualzinna lamtawntungah Pasian in amaute kemcing ding hi, ci-in Pasian in a kamciam bangin amaute in tua kamciam mitsuanin a kalsuan ding uh kisam hi.” David J. Williams, Acts (Grand Rapids: Baker, 1990), 438.\nZingsang khua hong vakin tembaw hawlte in leitang galmuh thei uh hi. Gungei mahmah nehta ahihlam uh mu uh hi. Ahi zongin tembaw in gungei tung lo hi. Sehnel lompi phu-kha banah tuihual lianpite hangin tembaw kisia hi. Galkapte in thongkia mite a suahtak theih loh nadingin a thahsawm uhteh, galkapmangpa in Paul a khualna-in, thah lo dingin khaam hi. A tawpna-ah Pasian in a kamciam bangin mi khempeuh suakta uh hi.\nPaul’ nunzia, leh ama teci panna hangin Paul in suahtakna a ngah banah, thongkia mite in sihna ding panin suahtakna a ngah cih thu in, bangzahin Paul nunzia in vanglian hiam?\nGungei a tun uhteh Malta tuikulh ahihlam phawk uh hi. Malta in Sicily saklam, Mediterrarean sunga om tuikulh neu khat hi. Kaal 2 sung bang tuipi tungah tembaw hoih tak hawl thei lo-in huih hat lua ahih manin, huihmutna lam zui-in tembaw kihei ahih manin tai 475 val bang a pai khitteh Crete gam, Khawl Munnuam vatung uh hi. Hih munah phalbi hun ngakin kha 3 sung taam uh a, tua khitteh khualzin zom kik uh hi (Sawl. 28: 11)\nSawl. 28: 1-10 sim in. Malta tuikulhah Paul tungah bang thupiang hiam? Koi bangin Pasian in Paul zang hiam?\nMalta khua mite in thunuamin, hoih tak zindo uh hi. Khuavot khuadam ahih manin Paul leh mite awi ding meicihsak uh hi. Tua hun laitakin Malta khuahun a votna 50F bang hi ding hi. Gul khat in Paul khut tu hi. Mite lungsimah Paul bek om hi. Tua khua mite in milim bia pagan ahih manun pasian in Paul mawhna thuk hi, ci-in ngaihsun uh hi. Paul in mithat mawhna nei-in tuipi pan a suahtak hangin Greek nusian Dike in khahkhong lo-in gu in tu hi dingin ngaihsun uh hi. Dike nusian in thukhen leh mawhna thuk nusian hi, ci-in um uh hi. Gultukin Paul a sih loh ciangin, hun khat lai-a Lystra khua mite mah bangin, Malta khua mite in pasian bangin ngaihsun leuleu uh hi (Sawl. 14: 8-18). Luke in hih thu a gen loh hangin Paul in hih thupiang tungtawnin hotkhiatna teci pang hi.\nPublius in Malta khua-a Roman ukna nei ahih kei leh mite zahtak ulian khat hi ding hi. Paul leh a lawmte hoih na muakin om nading a muh mateng ni 3 sung ama innah Paulte sam hi. Hih mipa in a natna pan damna ngahna tungtawnin Malta khua cinate in zong Paul in damsak hi. Paul leh a lawmte Malta tuikulh pan a zinkhiat khit uhteh mi khat beek in Pasian thu-um suak lo uh hi. Hotkhiat nasepna-ah deihsakna, huhna cihte tuiphumna, pawlpi phuatna cihte sangin a thupi zaw om hi, cih hong hilh hi. Hih in hotkhiatna nuntakpihna hi (Sawl. 20: 35; Titus 3:14).\nMalta tuikulh mite in Pasian in thukhen hi, cih theihna a neih uh lamdang hi. A taktakin tua bang theihna koi pan hong pai hiam? Rom. 1: 18 – 20\nRome Ah Paul, A Hun Nunung Pen\nMalta ah kha 3 a om khit uhteh Paul leh a khualzinpihte in khualzin zom kik uh a, Puteoli va tung uh hi (Sawl. 28:11, 13). Tu-in Pozzuoli kici-in Bay of Naples, Rome khuapi panin khe-lam tawh kitung thei hi (Sawl. 28: 11- 16). Rome khua-ah Paul a va tun ding thu kizel pah hi. Thu-um mi hon khat in Rome panin tai tampi mun khat pan Paul va dawn uh hi. Rome pai ngei lo hi mah taleh Paul in Rome ah meltheih tampi nei hi. A naseppihte, thu-um mi thakte, sanggam tanau cihte a kipan amah a it mi tampi om hi (Rom. 16: 3-16).\nTembaw kisia-in gimna lianpi a thuak khit Paul in thongkia mi khat hi mah taleh tua bangin Rome panin thu-um mite a vadawnna uh ngaihsun lehang lungsim hong sukha hi. Tua bangin thu-um mite’ itna leh ngaihna a ngah manin Paul in Pasian tungah lungdamko hi. Paul in a sawtlo-in gam-uk mangpipa mai-ah thusitna thuak ding a ngaihsut ciangin a lunggim hi.\nFestus in Roman thukhun siksanin Paul thusit a, thongkiat theihna dingin Paul in mawhna nei lo hi, ci-in pulaak hi (Sawl. 25: 26, 27; 26: 31, 32). Tua hangin Paul in thongkia mite lakah om lo-in, amah kia muntuam khatah om theihna ngah hi (Sawl. 28: 30). Kolbulh thuak lo-in ama kitangsap a sik thei dingin amah leh amahin naseptheihna ngah hi (Sawl. 18:3).\nSawl. 28: 17-22 sim in. Khualzinna pan a khawl khitteh Paul in bang sem hiam?\nPaul in Jew biakinn synagogue-ah a pai loh hangin mite’n amah hong zuan uh hi. Rome a va tun ciangin zong a ngei-na bangin Jew mite tawh kimu masa-in (Rom. 1:16), thuman lo-in a kimawhsakna, thongkiat thuak dingin siatna a neih lohna, Jesuh in sihna pan thokik hi, cih thu hangin kimat a thuakna cihte Jew makaite kiangah pulaak hi (Sawl. 23: 6; 24: 15; 26: 6-8). Mi muanhuai mi khatin mite’n a muh nadingin Paul in amah leh amah a khialhlohna pulaak hi lo zaw-in, Israel mite lametna a tangtungsak sihna pan a nungta kik Jesuh a tangko manin mawhsakna thuak ahihlam pulaak hi. Rome khua mite in Jerusalem makaite tung pan bang mah zakna nai lo bilbel ahih manin Jew mite in Paul thugente ngai uh hi.\nSawl. 28: 22 sim in. Thu-um mite kilangpanna bangci bangin pulaak hiam? I upna hong kilangpan hi mah taleh koi bangin kiptakin ding ding na hiam?\nLungdamna Thu A Gualzawhna\nA kipatin hotkhiatna thugen ngai dingin Jew mite in Paul kiang kikhawm uh hi (Sawl. 28:23).\nSawl. 28: 24-31 sim in. Paul in bang ngimna tawh Isaiah siksan hi ding hiam?\nMite in Pasian thupiak a nial uh ciangin a piang thute Isa. 6:9 in pulaak hi. Jew mi kimkhat in um uh a, kim khat in um lo hi. Tua bangin Jew mite sungah buai-na a om manin Paul in Gentile mite kiangah thugen dingin khensat hi (Sawl. 13: 46, 47; 18:6). Emperor Festus thusitna thuak dingin Paul in kum 2 sung ngak hi. Khua sungah paikhia thei lo-in inn sung a omna munah hong pai mi khempeuhte kiangah Paul in hotkhiatna thu pulaak hi. Sawltak Bu nunung lamah kipulaak mah bangin Jew hi taleh Roman kumpi in hi taleh kuamah in hotkhiatna thu khaktan zo lo hi. Bang hangin Luke in hih bansiah bang mah pulaak nawn lo hi ding hiam cih pen kithei lo hi. Ahi zongin Pau in tua khit nasem lai hi, cih kimu hi. Thongkhiatna thuak dingin Paul in khialhna nei lo ahih manin Paul in kikhahkhia hi. Paul a suahtak khitteh hotkhiatna thu gen dingin khualzin kik hi. A khualzinna panin Rome khua-ah kipaipihin thahna thuak hi (2Tim. 4: 6-8). Luke ii laigelhna tungtawnin ngaihsun lehang Rome ah hotkhiatna thu kigen khin ahih manin leitung mun khempeuhah hotkhiatna thu kizel khin hi, ci-in Luke in ngaihsun hi ding hi (Sawl. 1:8).\n“A man lopi mawhsakna thuakin thongkiatna thuak mah taleh Paul in lungduai-in, lungnuam takin a om theihna pen ei aa dingin thuhilhna sermon manpha mahmah khat hi. Leitung mite bang hi lo-in ama lungsim in leitung nate sangin a sang zaw nate ngaihsun hi. Ama nunzia ettehin Khristian thu-um mite in leitung nate nopsakna nusia uh hi. Tua bangin Paul in huzaap liannei hi. Na tampi sem zo ding hi mah taleh, sepzawhna, a hihtheihna khempeuh a kikhaktansak ciangin, a nawlkhin mite kiangah nasemin Topa aa ding buhlom kaikhawm mi hong suak hi.” Ellen G. White, The Acts of the Apostles, 464.\nPawlpi’ nasepna panin ngaihsun lehang Sawltakte Thubu in a kizo siang nai lo hotkhiatna tangko-na hi-in, nang leh kei in hih tangko-na-ah kihel i hi hi. Pawlpi tangthu ah Pasian nasepna lamdang tampi kimu thei hi. Pasian tungah a citak mite sihna thuak zong tampi om hi. Jesuh hong piak nasep nungzuite leh sawltakte maban a sem ding, nasepna a zo ding i hi hi. Tua khit ciangin beina hong tung ding hi (Matt. 24: 14).\nFRIDAY Sep. 28\nNgaihsutbeh Ding: “Khrih in pawlpi tungah siangtho nasep guan hi. Pawlpi mimal khat ciat in a manpha Khrih hong hehpihna, a man kiciang tan thei lo Ama hauhna khempeuh leitung mite thei dingsak kisam hi. Honpa in Ama zia le tong a kilangsak ding, Ama lungsim a nei ding mi sangin a deihzawk dang bang mah om lo hi. Leitung in Honpa hong itna nei ding mi sim loh a kitangsap dang om lo hi. Pasian in Khristian thuman vangliatna kilangsak ding mi lamen tawntung hi.” Ellen G. White, The Acts of the Apostles, 600.\n“Pasian in Ama nasem dingin thu-um mimal khat ciat in a hihtheihna bang ciat tawh nasem dingin a hong ngak tawntung hi. Pawlpi mi khat ciat in a nasep ding kisehna ciatah, inn phual hi taleh a gamla mundang-ah hi taleh citakin nasem hileh hotkhiatna thu in leitung mun khempeuh zelkhin ta ding a, a hong thupiak tangtung khinin, a kamciam bangin Topa Jesuh in vangliatna leh minthanna tawh leitungah hong pai khin ta ding hi.” Ellen G. White, The Book of Acts, Wilson Paroschi, 280.\n1. Koi bangin Paul in Rome zuanin a pai-na khempeuhah Pasian tungah a citakna Luke in pulaak hiam?\n2. Bang bang gimna thuak taleh Paul in a upna leh a nasep nusia lo hi. Rome ah suahta kei taleh ahih theih bangin hotkhiatna thu gen hi.Mi khat tungah hotkhiatna thu genin i lungkiat ciangin koi bangin mainawt thei ding i hiam?\n3. Rom. 1: 14, 15 sim in. Bang hangin Paul in mi khempeuh tungah hotkhiatna thu hilh ding leiba, ahih kei leh sep loh phamawh hi, ci-in ngaihsun hi ding hiam? Hih thu ngaihsun in: “ Khrih a um mimal khat ciat in hotkhiatna nasep pen i nuntak laiteng a sem ing ahi hi. Pasian in a hehpihna, a thuman khuavak hong pia-in, thuman vangliatna, a thuman a hoihna hong musak ahih manin leitung mite tungah hehpihna thu gen ding leiba nei i hi hi.” Ellen G. White, 4T., 53.\n4. Isa. 6:9 sim kik in. Koi bangin i nuntakzia hong sukha hiam? Thuman khuavak tampi hong kipia hi napi i lungkhuahsak leh thuman langpangte i suak ding a, i thuak ding gimna bang zahin lauhuai-in lian ding hiam?\n5. Paul a cing galkapte bangin kingaihsun in. Paul sungah bang na mu ding hiam?


timestamp: atn

url: =Nute kammal ah thupha om ~ NK Khanno :: ZOMI DAILY\nposted on 13 May 2018 at 12:15 am Lomkholna: Article, Khanno, TuunlehZua\n1. Sang naupang no khat a sanginn panin laidal khat tawi kawmsa in inn lam hong ciah hi. A inn tun ciangin a Nu kiangah “Nu aw ka Siapa in inn na tun ciangin hih laidal na Nu bek na simsak in hong ci” ci in a khutsung aa laidal a Nu hong pia hi.\nA Nu in kah awsuah kawm in “Na tapa pen a khuak hoihlua mahmah ahih manin hih hi bangdan sanginn lel ah laisin sak ding pammaih lua hi. Inn ah nang mah in na hilh in.” ci in a tapa zak dingin hong sim khia hi. Tua bang mahin a tapa a inn ah a sih madong lai hong hilh hi.\nNikhat a nu singkuang vel in a om leh, a neulai a sang pan in a kipia lai hong mu hi. Tua lai hong zal in a et leh hi bang dan in na ki-at hi. “Na tapa pen a khuak kicinglo lua mahmah ahih manin sanginn ah laisin dingin kisang zolo hi. Sanginn pan a kitawpsak ta ahi hi”\nHi laigual hing sim khit ciangin tawmvei sung hong lungngai dide in a khitui hong luangkhia hi. Tua kawmmah in a dairy bu sungah “Thomas A. Edison pen khuak kicinglo naupangno khat hi. Ahi zongin a Nu in kum zalom khat sungah a pil asiam (genius) pen mi khat in khel hi.” (Thomas A.Edison was a mentally deficient child whose mother turned him into the genius of the century)\n2. Kum 10 a phak in a Nu in sih san hi. Apa leh a sanggampa tawh om uh a, a pa’n uk zolo in thauno khat tawh vakthap in lam gei tengah a hun a bei sak hi.\nTua zawh a sawt lo in a pa pen meigong Martha tawh hong kiteng uh hi. A Nukik inn hong lut ciangin a Pa in “hipa, pen gol leh zong khuasuak ding hi kei, migilo a suak ding hilel thusim se dah in” ci’n gen hi. A Nukik in “kalai, a mel pil mel, thuman mel peuhmah e. Nikhat niteh mithupi khat suak ding hi, ken pakta ingh” cih kawmsa in tua naupang pa kawi in a nam hi.\nA Nukik in tua a phenphia naupang no pa hoihtak hong pantah hi. Sanginn te, biakinnte ah hong kha hi.\n“Nang pen thumanglo mi na hi kei hi. Mipil ding khat na hi hi. Na lungsim ngaihsutna te lai in gelh khia in” ci’n hanthawn zelzel ahih manin tua nauoangpa in zong a Nukik thugen hong mang hi. A Nukik in laigelh zia akipan akisam bangbang huh in lamlak hi. A thauno a tawi hep sak in siktawh lai khetna khat hong leisak hi.\nHi bang dan teng tawh hi naupang no pa pen leitung ah lai-at siam minthang, thu gen siam, journalist leh mihaupi khat hong suak hi. Amah pen Napoloen Hill ahi hi.\nHih a tung a thupiang geel ih et ciangin Nute thupitzia, a kammal uh a vangliat zia ih mu thak ding hi. Leitung a galkap minthang Kumpi Napoleon in “France gam ii kisap bulpi in Nu hoih ahi hi.”\n“Nauluai a vei khut in leitung uk hi.” acih mah bangin Nute pen leitung a khelthei mite ahi uh hi. Nk Khanno (Zingsol) Ref: 1. Thomas Edison, greatest inventor, a short motivational videoclip 2. Hapoloen Hill, Success Magazine 3. Wikipedia 4. Brainy quoutes\nPrevious: Prime Minister bekthamlo BN leh UMNO Party makaipi paninzong Najib khawlta\nNext: I nisim nuntakna le Motivation ~ Tg Candle


url: =Global Buanli Family: Tulaai Leitung Thuthang Tuamtuam Updates March 20, 2014\nTulaai Leitung Thuthang Tuamtuam Updates March 20, 2014\n· Kawlgam sung ah Party phut nuamte zuih ding adiak in party phutnua te gammi hihhamtang ding , mi tuazah phading cihte akipan akipuahpha party thukhunthak khat March 20, 2014 ni in Amyotha Hlutdaw ah kipsakna nei uhhi.\n· Kawlgam sung 2014 aitaang Taangmi tutna awng 30 tawh kisai in 2014 sung mah in by election kibawlding a akibawlma kha 3 sung in kitaangkokhia ding ci in Pituh Hlutdaw makaaiten March 20, 2014 ni in genkhia uhhi. Hih By election bawlnading ah Kachin gamzong kihel ci in genbeh uhhi.\n· Kawl kumpi te in 2014 Census ciang Rohingya min gelhsaklo ding ci in ageel kawmkaal ah March 20, 2014 ni in kipawlna 7 in zong hellohding ngetbeh laailaai uhhi. Hih thuhaang in Bangladesh gam pan buaina omthei khading lam etna om ahihman in gamgi dung ah kumpi ten nasia tak gaalvil koih uhhi.\n· Malaysia gam a March 8 ni a amang Vanleeng hiding a upmawh Van nih India tuipi sung ah Australia gaalvaanleeng te in mukhiata hi ci in Australia PM Tony Abbott in AU hlutdaw ah March 20, 2014 ni in zing 12:00am in genkhia hi. Tuaban ah hihvanpeeng Malaysia vanleeng mang hiding peen upmawh huaimahmah hi ci in AU Van gaalkaapbu John McGarry in genkhia hi. Hih van amuhna san teng uh US,AU te in nasiatak in vazongpah zatzat uh a muzokhia zonailo phot uh ahihman in Friday March 21,2014 ni zomkik maini ci uhhi.\n· Afghanistan gam khanglam aom Jalalabad khuapi sung Taliban migilo ten March 20, 2014 ni nasia tak in sim uh ahihman in palik leh mipi kigawm 11 si in 20 nasiatak liam uhhi.\nPosted by Thang Khawm Pauzomi at 1:36 AM\nLabels: Thuthang Tuamtuam, TKP Files


url: =Malaysia ah tuisa belpi sungah kikhuhcip in Stunt alakkhat sisuak :: ZOMI DAILY\nposted on 25 October 2017 at 9:50 pm Lomkholna: Malaysia, News, Sawltak, World\nMalaysia, Kedah State sung aom Kuala Sanglang ah pasal khatin “Human Steam” akici tuisa akisuang belpi sungah omcip in Stunt alahlaitak lakkhial in sisuak cih theStar pan kiza hi.\nTua Stunt alakapa pen kum 68 aphakhin Lim Ba kici khat ahihi. Stunt alahma in Video kizaih in, belpi sungah cimawh in apusuah laitakzong Video kizaihkha a, mulkimhuai mahmah hi.\nBelpi sungah aki khupcipzawh Minute 30 khitkhawng ciangin asunglam panin tua belpi akibeng agingpen apualam pan kiza ahih manin, tuaciang in alawmte’n tua belpi hongkhia in ala khiakik uh ahihi.\nKuala Sanglang aom Chinese Temple khatah “Nine Emperor God prayer session” ci’n Senbiakna thungetpawi ah “Human steaming stunt” alak hi a, hihpawi pen Monday nitaklam in akibawl ahihi.\nPalik thunei khat ahi Kubang Pasu district police chief Supt Mohd Ismail Ibrahim in agenkhiatna ah asihna ahangpen Heart Attack hangin asi hi ci a, tuaban ah meikhu tawh akatdeuna zong Second-degree burn in ki ciamteh hi.\nVideo Part 1: Taoist medium dies in wok during steaming stunt\nHih medium Lim Ba ii atapa kum 32 aphakhin Kang Huai kici in agenkhiatna ah apa pen Monday nitaklam 10pm hunpawl in Steaming Act Performance abawl cihi. Tuisa akisuang belpi sungah akikoih, aki khuhcip hi a, asung lampan in akiuhging kazak uhciang in akhuhna ka hemkhiapah uh cihi.\nTuaciang in Ambulance kisampah himahleh asawtlo in kapa pen naknawnlo in sisuak hi ci’n genkhia hi. Nungkum inzong apa pen alungtang Heart Bypass akibawl hi a, hoihtak in huih diktheilo, huihdik hamsa sathei hi. Tuahang in Heart Bypass akibawlzawh Hypertension zong neilailai ahih manin, zatui tawh akibawlden cihi.\nVideo Part 2: Taoist medium dies in wok during steaming stunt\nLim Ba pen hihbangdan Human steaming stunt abawlzawh pen kum 10 sungbang hikhinta hi. Asihding nitak inzong adamlohtawh atate’n phallo himahleh aman Stunt bawlnuam veve ahih manin, abawllaitak cimawh in asisuak ahihi.\nRelated: Facebook te neihsamah ahi Instagram kilimzat semsem, khasim mi 800 Million te’n zangden\nAbeisa in hihbangdan Human steaming stunt abawl ciangin belpi aki khuhcip sungah Minute 75 sungbang asaupen omthei cimawk hi. Tuapen belpi ii anuai panin meikuang akicihto ziahziah ahihi. Sawltak #zomidaily\nPrevious: India khuasung lampi tungah suntangpi in numei khat kibuan, kuaman thudonlo\nNext: The Nazarene Mystery


url: =Alexander tangthu ~ Simon Timothy :: ZOMI DAILY\nposted on 13 November 2015 at 10:32 pm Lomkholna: Article, History, TimothyNaulak\nAlexander tangthu (Alexander the Great 356 – 323 BC) ~ Timothy Simon Pau\nLeitung mihing te lak ah mithutpi( the great) suak mitawmcik bek om aa, tuate lak ah Alexander pen akitheipen khat hi dinghi. Mithupi ih cihte pen namtuamtuam hi in, Alexander ahih leh galkap mangpi (general) hi in, ama hunlai leitung hunpaiziatawh en leng Alexander thupitna pen nasia mahmah hi.\nBC 356 kum in Makedonia gam ukpi pa ahi Philip in a Zi Olympias tawh tapa it huai mahmah khat hongnei in, tuapen Alexander ahihi. Aksi omdan et na tawh mailam thupiang ding athei (astrologer) khat in, “ Ih tapa pen galdo na ah kuamah in zo ngei lo ding hi” ci in ukpi pa Philip kiang ah gen hi ci hi. A gen hongtangtung takpi zawlai deep hi.\nNikhat sakol akipantah nailo khat, a tha hoihmahmah amin ah Bucephalus acih sakol pen Philip kiang ah hong kizuak hi. Sakol tungtuan siampawl in tua sakol zattheih ding in hongpantah uhhi. Kuamah in Sakol zual sak zo lo in, ukpi pa’tapa naupang Alexander hongpai in, Sakol kampan in honglen in, Sakol in ama maitai na mu aa alauhloh nading in, ama kianglam ngasak in, zuut in, atungah tuang in honghawl hi.\nPhilip in zong atapa muangmahmah ahih man in “ Katapa aw, Makedonia gampen nang aa ding in neulua ahih manin, nangtawh kituak ding ukpi gam na laakbeh kul dinghi” ci in gen ci hi. Hihthu pen thusuak neite thugen bang inh hongtangtung takpi hi. Tua athugen aa kipan in Kum(20) khitciang in Alexander in Greek ukpigam hong uk khitciang in Persia ukpi gam thupi mahmah hongla in, leilulam ah zong gam ong la beh in, Aigupta leh India gam dongin gam hong kek diahdiah ta hi.\nSawltak Paul in, mipil Gamaliel kiangpan in pilna sin in akhankhiatpen kimuang mahmah aa, Alexander zong leitung aa thuhilhsiam pen leh mithupi mahmah Aristotle kiangpan in akhankhiat hongsuang mahmah hi. Mipil Aristotle in Alexander pen mithupi mahmah ding in hongpantah to in, gualzo mithupi, makai hoih ding in hongpan tah kici thei hi.\nAlexander pen a zia hoih in, nasep siamte pahtawisiammahmah aa, mi apahtawi siamna pen azia hoih na khat ahihi. A Sakol neih Bucephalus pen hongsi in, sawtpitak hunsung apu ading nasem ahih man in Alexander in zong alawmhoih mahmah khat asibang in nasa mahmah hi. Khuapi khat ongsat in, tua khuapi min ding in a Sakol min ahi “Bucephalia” min hongtap sak hi ci in, tangthu gelhsiam Plutarch in gelh hi.\nAlexander pen migualzo mawkmawk hi lo in, thukhen siam leh mipil mahmah ahihi. Leitung khempeuh pen pumkhat in bawlsawm hi. Agam laak tepen suahtak na piaden in, tuaban ah Greek pilna leh siamna hongkhah khia zel hi. Kum(13) sungding bek ukpi za onglen in, kum(33) bek aphak in hongsi mawk hi. Hih ama hunsung in Europe gampan kipan in, Asia gam, India gam dong in Greek pilna leh siamna te hongthehzaak in, khantohna kong ahong pa ahihi.\nAlexander pen galdo mi, mi that ding aa hongpiang hi leh kilawm liang hi. Naupang ahih lai in alukham nuai ah temta neu khat leh Illiad koih den hi ci hi. ( Illiad cih pen kido na tangthu bu, Homer gelh ahihhi.) Khatvei apa gamkeek (gam la) aa apai ongciah in, apa in ama gamkeek ding, akoihsak loh khak ding lau in kap liang hi ci in kigen hi. Khatvei leuleu alawmte khat in, Olympic taikidem na ah na kihel sawmhia lawm? Ci in adot leh Alexander in “ sawm e maw khai, taikidem pih ding ukpi aom naak leh” ci in dawngkik ci hi.\nPhilip in BC 338 kum in Charonea kido na ah Athen khua leh Theban khua hongzo hi. Hih ki do nasung ah ukpi tangval kum(18)ding bek ahi Alexander in Makedonia sakol galkap pawl hong makaih in, gualzawh na la zo ta hi.\nBC 336 kumin ukpi pa Philip pen mi tualthah in hongsi aa, hih ukpi pa ki thah na ah atapa Alexander kihel ding in ki ummawh hi. Ahih hang in, tetci (witness) ding khat zong omlo hi. Ukpi Philip pen thukhen siam mahmah khat, kilem na adeih mahmah khat ahih zenzen hang in, a inn kuansung ah buaina khat hongbawl vat mawk hi. Alexander ii nu Olymapias pen honghawlkhia in Makedonia nungak “ Cleopatra” a cih nutawh hongki tenguh hi.\nMopawi ah buaina liankhat ongpiangvat mawk in, Cleopatra ii pano(uncle) in milian tekiang ah “ ukpi za alaihding mi hongpian khiat theih nading in Greek pasian te kiang ah ngen ni” ci hong gen melmul hi. Tuatak ciang in Alexander zong a hehong suak pahvat in zu koihna bungkhat hongla in, tua thugen pa satding in hong sawm hi. A pa Philip zukham lua kisa dingzong dingtangthei lo kawm mah in, anamsaupi hong dok in atapa satding in hongki thawi hi.\nAhih hang in, zu khamlua ahih man in hongtuuk in honglum deepdaap hi. Alexander in zahpih nuihsan kawm in “ Ngai vo, Europe gampan in Asia gamkantan ding pa pen, tutna pan in mundang ah apaikhiat ding bekbek zong amah leh amah kipal gawp in tuuk hilo maw” ci hih tuak hi.\nBangbang ahi zong in, Olympias pen Philip sih na thu ah mawhnei ding in ki ummawh thei hi. Ahang pen numei akamsia khat ahi Cleopatra pen kigui awklum sak in, atapa neih uh zong pen pasian tekiang ah kithawih nading in piak sak hi.\nAlexander pen BC 336 kum in, kum(20)zong cingtaktak nailo in, Makedonia ukpi za hongngah hi. Ukpi tutna ah atut akipan in amah alangpan hongom pah hi. Trace, Thebes, Illyria leh Thessaly te in amah honglangpan uhhi. Hih ukpi gamte pen Philip khutnuai aa aomkhin sa te uh ahihi.\nThessaly ( Greek gamkhat) ah agalkap te makaih in hongpai aa, sisan luanglo in kilemna hongneih pih hi. Tuaban ah Greek ukpi dangte inzong Alexander pen a ukpi ding leh, amakai pi ding in hongsang theita uhhi. Tuaciang, Philip tawh kilemna, thukim na, neiding ci aa thukim na aneihna sa uh ahi, Asia gam tawh kisai zong hoihtak in hongzom to thei in, Alexander pen amakai piding in hongsangthei kik uhhi.\nPersia ukpi gam, gamzaipi leh thupi mahmah ukding aa hongkipat ma in, Tracian pawlte, Illyrians pawlte, Thebes pawl te, khat khit khat in hong thu zawh phot hi. Thebes ah mi tulsawmguk ding hongthat in, numei leh naupang amat te uhpen sal dingin zuak hi. Hihpen amah alangpan te lauhna ding aa ahih ahihi.\nHih kidona sungah, Alexander kido asiam zia leh galkap makaipi (general) asiam zia hongki langkhia hi. Mihangsan leh mithahat ahihdan zia mi te in hongthei khia taktak ta uh aa, hongmin thang mahmah hi.\nUkpi Emperor Napoleon pen “ leitung aa galkap makaipi( general) hoih thupipen” ( The Greatest General of all times) ci in tangthugelh siam (historian) ten gelhden uh aa, tua galkap makai hoih Napoleon amahmah in, leitung ah galkap makai(general) hoih leh mithupi, athupitsak mahmah mi(7) tengkhia in tuate pen- “ Alexander, Hanibal, Julius Ceaser, Gustavus Adolphus, Turenne, Prince Eugene leh Frederick the Great” te ahihi.\nAsia gam lading aa hongdinkhiat ma in, Alexander in a ukpi gam (royal estate) pen alawmte hawmsak gaimang khin hi. Tua alawmte lak aa akihel khat Pediccas in “ Nang ading nakoih laihia?” ci in donghi. Ukpi pa in “ Lam etna” koih lai ingh ci in dawngkik aa, Pediccas in “ Na galkap te in tua nagenthupen sangthei ungh ei. Nangtawh paikhawm aa galdo in, ko te in zong na lamet na lo ngal adang bangmah kisam kei ungh” ci in genhi ci hi.\nBC 334 kum ong tungta in, Sakol galkap(cavalry) tulnga leh lei galkap (infantry) tulsawmthum hongmakaih in Persia ukpi pa Daria doding in hongkuan khia ta hi. Persia galkap te in Granicus luipi pan in khaktan ongsawm hi. A galte kapna thal lengziahziah lak sung hongphulto in Sakol galkap( cavalry) pawl in luipi hongkantan uh aa, tuakhit ciang in lei galkap ( infantry) pawl inzong luipi hongkantan uhhi. Kido na nasia mahmah hongkipan ziahziah ta hi.\nAlexander pen amasalam aom galkap telak ah ongki hel in, a awmdal leh alukhu langnihtuak kipeh na kaangliklek hang in Persian galkap pawlin baihtak in Alexander ahih lam hongtheikhia pah uh hi. Amahmah thahding in hongsawm in neipen uh ahih man in, a dinmun ahaksat takciang in alawmpa “ Cleitus” in hawnkhia hi kici hi.\nAlexander mai ah khuapi kulhkongpi nei te pen guallel in hongki piapahziahziah uh hi. Manlang tak in thukhensat vatvat in, athu khensat nabang in zong sempah lianlian ahih manin, agalte pen naki gingkhol man ngeilo uh ahih man in meetpih mahmah hi. Ahih hang in Persia ukpi pa Daria do ding in hongpaikuan in, manmawh lua leh akinawh luat nahang in sih lawhdek tak hi.\nSun ni thapai nisa mahmah nuai ah Sakol tungtuang in, hongpaipai leh Cynus luipi khat a vawtdikdek mun hongtung hi. Kidawmlo in tuisung ah honglutpah vat in, tuisung ah hong kidiah dikdek vat mawk ahih man in, deihtak in akhua hongsik hi. A siavuan ten zong cihna ding thei lo in honglungkham uh aa, tualaitak in Acarnania mi, Philip in adamtheihna ding zatui ongbawlsak thei ding hi ci in agalkap tekiang ah gen hi. Zatui abawlsak laitak in amah acing luuikhat ahi Permenio in kidawm in cih laikhat pia hi. “ Ukpi Dara in tua siavuan papen gutui tawh hongthahnading in sawl ngeingei kha thei ding ahih man in” ci in laigelh pia hi.\nUkpi pa Alexander in tualai hongsim laitak in siavuan pan’zong, azatui abawl hongtawi in Alexander kiang ah hongpai hi. Alexander in hih laisimsin aw acihkawm in zatui haila in, azatui hongdawn gaimang hi. A siavuan pa Philip pen muangmahmah lel in, zong muangkhial lo hi. Hong bawlbawl in hongdam aa, Persian pawl nawkding in hongkithawi kik ta uhhi.\nPersia ukpi Daria (Darius) pen amatheih ciangciang ah, leitung teng a ukkhat hi ve ahihman in, thupi kisa mahmah in, tuahang in amahleh amah “ athupi ukpi pa” ( the great of King) ci in minkipia hi. A ukpi gampen zaimahmah in, Asia khuamualpi khempeuh, Aigupta gamdong in a ukpi gam hizen hi. A hih hang in amatung aa lungkimlo, a ukpi za pan ahemkhia nuam, ama khutnuai aa om ukpi dangpawlkhat om veve hi. Tuaban ah Alexander khutnuai ah om leng nuamsa zaw in, zong kikhang to zaw khading hi cih hong lamen uh ahih man in, ama nuai ah omding hongtel zaw uhhi.\nDaria pen ukpi hat lo, kido zongsiam vetlo khat hi in, galkap lah bangzahding hiam khat hau mahmah dep hi. Persia galkap te leh Greek galkap te pen Issus zaanggamsung ah hongki do ta uhhi. Makedonia galkap te in noptakin hongzo uhhi. Ukpi Daria pen baakleng bang in honggaltaai khia ta aa, a Zi ata te leh a Nu pen Alexander pawl ahi Makedonia galkap te in hongman ta uhhi.\nAlexander in ukpi Daria ong delh in , ahih hang in lawhcinglo in hongkileh kik hi. Daria’ Zi kiang ah Daria a dam thu te, hoihtak aa akikep nading tawhkisai thute hilh hi. Mite in acitzia leh alungduai zia pen lamdang sathei mahmah uhhi. Daria’ Zi “ Stateira” pen leitung aa melhoih pen ding aa ki um mawh hi in, kuakua in zong manmah leh bawlsia kenteh cihbel up huai hi.\nAlexander in ukpi Daria hongki piak nading in ngen aa, ahih hang in Daria kipia nuam maimai vetsam lo hi. Tua ahih man in amah matzawh nading hanciam hongkul ta hi. A mah mat ma in Syiria gam laakmasak hongsawm phot hi. Syiria gamkhuapi Tura khuapen tuipigei ah aom ahihman in, tuadan aa olno tak aa laakziau theihding dan hi lohi. Tuipi dumkiukeu zaipitak tung ah, Sidon pawl te neih gunkuang te zang in “Tura” ah honglut uhhi. Siamna namtuamtuam zang in Tura khuapi hongla theita uhhi.\nTua khit ciang in Palestina leh Aigupta hongla kik hi. Aigupta gamah khuapi thak khat hongsat in, tua asat khua min ding in ama min phuak in Alexander khuapi ci in hongphuak hi. Tuakhuapi thakpen gunkuang khawlna munthupi khat honghi in, tuapen Alexander thupitna akilangsak khat hongsuak hi. Tua khuapi ki satzawh kum tulnih valbang pha khin in, ama min leh amah ngilhloh na, khuapi khat ongsuak ta hi. Aigupta ah aomlai in Ammon pawl kikhop na biakinn ah hongpai in, tualai aa om apasian in atapa dingin nasang hici hi.\nAlexander pen Aigupta gam leh Syiria gam ading in ukpi thak ong hi ta in, BC 331 kum in Tura khuapi ah honglut in, Persia do ding tawh kisai hong ngaihsun kik ta hi.Ukpi Daria in galkap tengsawm (1000000) nei in kigenden aa, ahih hang tua zahliang bel thei khang in, tuazahlang bel nei khamai thei tak hi. Tuatak ciang, Persia galkap tampitak te leh Greek galkap te Gangamel mun acih na ah hongkido ta uhhi. Hih kido na pen “ Arbella kidona” ci in kigen den hi.\nHih kido na ah Greek galkap, Sakol tungtuang tepen hongsiam mahmah ahih man in Alexander in gualzawh na hongla leuleu hi. Ukpi Daria pen hong galtaai simtheih samhang in, tuahun lai tak aa leitung ah ukpi thupipen ding aa akingaihsun, Persia ukpi gampen gual lel hong hi ta hi. Tua akipan in “Persepolis” khuapi, leitung aa khuapi, ahaupen leh athupipen a ki ngaihsun, tua khuapi sung ah honglut uh aa, Alexander neihsa honghi mangta hi.\nAlexander zong, ukpi Daria manding in hongkuankhia kik in, ahihhang amatma in golhguk ne khat in na that man in, Greek pawl in aluangbek ngah uhhi. Alexander in ukpi Daria zahtak piak na in, apuantualpi tawh khuh hi ci hi.\nBC 328 kum hong tunciang in Persia ukpi gamkhempeuh pen Alexander khutnuai ah hongkuun ta uhhi. Mipil mahmah, a cingh mahmah leh lungduai mahmah khat in agamlaak te hong uk ta hi. Tua hang in amah anungzui Makedonia mite honglungkimlo in hong heh mahmah uhhi. Tuahang in alungkhamhuai mahmah thukhat hongpiang khia hi.\nZan khat Samarkand kulhsung ah pawilian pikhat khaam uh aa, tualai mun ah mi(10) dingpawlkhat in Alexander phatna la sa uh aa, pasian hi mai hi ci in pahtawi hi. Tua thupen alawmpa Cleitus in a zukham kawmsa in tuathu, zathei vetlo ahih man in, heh kawm sa tawh Alexander onggen sia in honglangbawl hi. Makedonia galkap te hangbek aa Alexander agualzo ahih na thu, Granicus kido na mun ah anuntak na a honkhia pen amah Cleitus ahih thute honggenkhia hi.\nHih pawisung ah akihel Greek pawlkhat in a ut lohpi in inn sungpan Cleitus kaikhia uh hi. Ahih hang in ongkileh kik in, Alexander ahuatna leh amah alangbawl nathu honggen kik hi. Alexander zong aheh suak lua ahih man in ateipi tawh hong dawtlum kha liang hi. Tuakhit asawt lo in Alexander hongki sikkik mahmah in, apuanbuk sung ah honglut in, hong lumta mai aa, an ne nuamlo in, nikhat leh zankhat sungding alawmte in hehnem zo lo uhhi. Tualthat hi ding in kingaihsun aa, amah leh amah kimawhsak hi.\nHun leh ni te hongbeitoto in, galkapmang mithupi (general) papen it na ngaihna guamsung ah honglut ta hi. Sogdiana Rock hongzo in, tua mun pan in nungak melhoih mahmah khat “ Rokana” akici khat agalkap ten hongman lengleng hi. Nungak leh numei limlim angaihsun vetlo khat in, Oxyartes ii tanu, amoi mikmek in aduanghongkuai ta hiding hiven. Nungaknu it na ngaih na in honglenkip mawk ahih man in, agalkap phualpi uh ahi Bactria mun ah hongkileh kik in, tuagam te ii ngeina tawh kizui in monu leh mopa tegel in moh hongphel hawm uh aa, thupi tak in mo lopna pawi hongbawl uhhi.\nBC 327 kumtak ciang in Alexander in India gam hong siik in, Indus luipi kantan in, Hydaspes (Jhelum) kido na ah India ukpi khat ahi Porus hong zo hi. Alexander in Porus kiang ah “ Bang hong cih ding ka hi hiam?” ci in a dot leh, Porus in “ Ukpi pa in ukpi abawlbang in” ci in dawngkik hi. Ahansan na pen thupi sa lua ahih man in Alexander in a ukpi gam pia kik in, Makedonia ukpi khutnuai ah koih hi ci hi.\nAlexander leh agalkap te in Hyphasis (Beas) lui hongtung uh aa, Makedonia galkap te in, pai zel ding hong ut nawn lo uhhi. Tai (mile) tulsawm leh tulnih val hongpai khin ta uh ahih man in, kido zong ning lua mahmah ta in, gual zo hih zong hong khamkeei ta uhhi. Tua hang in Alexander in zong gam laak beh zelding tawhkisai agelna pen hong din khawl phot hi. A cingh mahmah leh azahtaak huaimahmah khat ahi Alexander in, agalkap tampitak te pen lungdamna letsong tampitak pia in ciahsak kik ta aa, amah zong Babulon ah hong kileh kik hi.\nBabulon ukpi innsung ah sawtlo khatsung hongdamloh khitciang BC 323 kum in ongsi hi. Aki gen zeelzuul dan inpen Alexander sih nahang bel, gu kipiak na hang aa si hi ci in kigen hi. Ahih hang amah agim a tawl luat hang aa si hi zaw thei kha ding hi. Kum 13 sungbek ukpi hongsem man in, asih in amah kum(33) bek aphak hang in mithupi mahmah khat hi man hi. Gam zaipi tak la in, gualzo mithupi mahmah khat, ahih hang in asihkhit ciang in, a ukpi gamzong beipah hi. Ahih hang, gualzo mithupi, Greek pilna athangsak hi in, leitung tangthukigelh na ah mithupi, aminthang Alexander hi den ding hi. Saimon Timothy\nNext: Tulaai Leitung Thuthang Tuamtuam Updates November 13, 2015\n27 August 2020 at 4:18 am\nNa lai gelh te uh hoih thei mah2 mawk ei thu hoih no2 ong hawm sawn zel vo e ZOMI pih te in phat tuam na ngah tei2 ding hi cih kei up na hi\nLeave a Reply to Kaipi\tCancel reply


url: =Amish – Khaipi – Zomi Agape Church Inc\nAmish – Khaipi\nZomi Agape Church Inc > Zomi Agape Church Blog > Agape Digest > AD02 > Amish – Khaipi\nDecember 30, 2021 by Zomi Agape AD02, Agape Digest, Theihhuai tuamtuam\nBowling Green a om Zomite in vok khawng, kel khawng i gawh ciangin hih Amishte kiangah i go sak hi. Mehkha khawng i leinate zong Amish saite mah ahi hi. Mawtaw zang lo, fon zang lo, elektrik mei zang lo uh ahih manin lamdang i sa mahmah hi. Tuma kum 20 lai a Zomite khamtunggam ah i teng lai mah tawh kibang phial uh hi. Tua hun lai-in Zomite in bel iteel hi heh lo-in gam ki-ukna hoihlohna hanga i thuak khak haksakna pawlkhatte ahi hi. Ahi zongin, Amishte in ahih leh, leitungbup a gam khangto pen ah teengin eite ading Thawng ku zya (1900) lai bangin nunta mawk uh hi. A bang thu in amaute hih ci bangin nunta sak mawk ahi diam.\nAmish a kipatna\nAmish biakna pen Jacob Amman (1644-1720 CE) in na pankhia-in Amish cih min pen hih a makaipa min pan kila ahi hi. Mennonite biakna pan khanglui Mennonite ngeinate a zang nuam a kemcing nuam pawl ahi hi. A upna uh ciangin Mennonite makai Menno Simons (1496- 1561) lai-atte le 1632 Mennonite Dordrecht Confession of Faith tungah kinga hi. Mennonite pan a kakhia, hih Amishte pen Switzerland and Rhine gun khanglam gamte ah tam teen zaw uh hi. Mennonite pen thu-upna lam ah khuah pai saklohna hangin kum zalom 17 sungin a paikhia uh ahi hi.\nKum zalom 18 kipat lam panin US ah lal kipanin Pennsylvania ah teeng masa uh hi. Tua pan gamke tuamtuam ah kikhen uh hi. Gamke 22 ah kitheh thangin kum cingsa ulian 180000 kiim pha dingin ki-ummawh hi. A beisa kum 20 sungin Kentucky ah Amish mimal khang mahmah hi. Mun dang pan eimite mah bangin lal ziahziah dan uh hi. Mi picingsa 8000 val pha hi. Kentucky ah lo kiman ahih manin tua delha hong lal uh ci hi.\nAmishte’ upna pen Evangelical le Fundamentalist te upna tawh kibang gai pian hi. Gupkhiatna pen ei thalawh hilo, a khawnkhonga Pasian hong piak cih pen a sang uh hangin, tha khat thu-a kisik in kikhel cih dan umlo uh hi. Nisimin Jesuh sun tetekna lam ah kikhel toto ding cih um uh hi. Tua mah bangin, gupkhiatna kitel cianna ah zong i kilam dang hi. Amish te ading gup ngah kitel cih bang omlo-in vantung tung ding le hell tung ding pen a nuntak bupsung a gamtatna tawh kizui-in Pasian in khensat ding hi ci uh hi. Hih upna hangin Khristian dangte in upna manlo, pai khial hi ci-in sim gel uh hi. Tua manin pawl khat in Khristian in simlo uh hi. Elektrik mei, TV, internet, le fon a zat lohna uh pen apua lam tawh kizom leh nin ding uh ahih manin a nihloh theihtheihna dinga a bawl a thukhun uh hi. Gal do lo ding, le galkap lut lo ding ci uh hi. Thukhen zumte ah kiciamna (swear) deih loh uhin, kipsakna (affirmation) bek zang uh hi.\nInn ah German dialect khat ahi Pennsylania Dutch zangin, biakpiakna ah High German pau zang uh hi. A tunga i gensa mah bangin mei, fon, tv, internet cite zanglo uh hi. Kumpi kiangah huhna pensian, nasep neilote’ insuaren, medicare, medicaid cihte bangmah la lo uh hi. Amau pawl sung fund pan akisam bangin kihuh uh hi. Man foto kizaih ding kham uh hi. Thukham 10 pan a nihna ah milim bawl lo ding acihna hang hi. Biakinn nei lo uha pawlpi mite’ inn ah abanbanin kikhawm uh hi. Nekledawn zong inntekte in pia uh hi. Eimite homecell tawh kibang cih theih hi.\nA khangto pen gam ah a teeng uh hangin, Amishte in a upna hangun tua khantohna khempeuh tang’/ngawl in Pasian maipha zong uh hi. A thuak baih ding ze-etna hi dek lo hi. Ei a khangto nailo gamte in a ngah zawhna ding ahanciam phat mahmah khantohnate ahi hi. Ei gambeel, peemta minoirty pawlte in nop isak pen i deih pen teng ahi hi. Amau gamtatna upna pen man hi, man lo hi a ci ka hi kei a, a upna tawh kizui-in a nuntakna uh thupi a sa ka hi hi. Laisiangtho sungah “A nungta upna (the living faith)” a cihte hi ding hi.\nEkkak: www.Religioustolerance.org, https://amishamerica.com/\nAgape Digest, Agape Digest 002, Khaipi, Theihhuai tuamtuam


url: =I Gam I Minam mailam ding Inn-ngak Zosuan te khutsung ah omta :: ZOMI DAILY\nposted on 3 November 2015 at 11:05 pm Lomkholna: Myanmar, Nantalsuan, News\n(Appeal to our nation at home – Ours and generations to come’s future is in your hand)\nInn-ngak Zosuan te aw,\n2015 Kiteelna ah, tuipi galkai, khualgam aa om, na u, na nau, na sanggam , na tu leh ta te uh hong khual hong lungngaih kawm in, I gam Makai ding hong teel un ci-in kong thuum nuam ngeungau uh hi. Biak Pasian in Zomite mailam ding, I khutsung ah hong koihnuam luata a hih man-in, hehpihnakong hong honsak leuleu aa, ei teelding bek hi ta hi.\nGam ki-ukna hoih hi leh, Zosuan te hibang in a honhon a lomlom in ki lalkhia lo ding aa, migam milei ah, vakvai in, mikonglai ah gulsih thaamsih, mite simmawh cilphih in, ki om samlo ding hi. A lal I ommah lehzong neihsa leh pilna tawh bucing in eiteel a hizaw ding hi.\nLeitung gamnuamsa te, Zosuan te bang-in, lal samlo uh hi.\nGamnihna (India, Thai leh Malaysia..) a tungsa, lamkaal aa’ a awklai Zosuan te gen vetloh Gamthumna(USA, Australia, New Zealand, Europe..) tungkhin te’ nangawn kinuamsa kimlo aa, a lungleng, a tavai tampi mah ki-om veve hi. I gam hoih leh maw a cici kitam mahmah hi. A hizong Kawlgam 2015 kiteel na-ah, tuipi galkaaisa Zosuan te’n thunget ding lo-ngal bangmah septheih omtuan nawnlo hi.\nTua hi aa, tuipi galkaaisa na sanggam, na tu na ta, lawm leh gawl te hong lunglen unla, gamsung gampua mipih te mailam ding saupi khualna tawh gam Makai minam Makai ding hong teel ta un.\nI mailam ding Inn-ngak Zosuan te khutsung ah om hi. Hong manghilh kei un, ci-in itna tawh kong thuum kong ko uh hi. Kozong I gam I lei hong ciah nuamta ungh. Pupa leh khangsawn Zosuan laukha te lung hong taisak ta un.\nHong makaih in Lau Khasiangtho\nNgilh ngeiloh pianna Tuunnu Zogam aw,\nCikciang nong paallun ding aa, na sanggah vontawi te’n zuu leh va bang in na nunkhum bawk in lambang paak kawm Inn hong zuan ding hiam?\nTuun aw lobang na tullo aw, ningzu aisa tawh tonkhuang tum in, I laamsai kal ding ngahlah hang e.\nNa vontawi te Kawlgam Vaigam leitung mong ah kitheh thaang, singdang liim beel in zata lai-ah giahphual sat mah leh selung hawm in hong lung ngaingai ungh e.\nKawlmang pa aw, na ciang nasiat lai aw, lungmawl Zovon tawi te vabang pil-in maciang suanding kisa lah lai ungh e.\nTung Sian Mang aw hong sung lai aw, lau Khasiangtho hongsawl inla, Zosuan te dawnbang tuah in, pheiphung suankhawm lo-in ma ka tunglo ding uh.\n(Kawlgam 2015 kiteelna- muak kawm in)\nPrevious: Nu Cing Khaw Huai (Suangphei, kum 60) sihvuiding zaksakna\nNext: Ka muhpak US Gamthu pawlkhat – 38


url: =ZAM Thupuak :: 18 Nov 18 (Mat le hen kidawm ciatni) :: ZOMI DAILY\nposted on 17 November 2018 at 12:38 pm Lomkholna: Malaysia, News, Refugee, ZAM, Zomi\nZAM ZUM AH HONG PAI UN :: Australia pan hong pai MP Dean Smith tawh kimuhna tungtawn in Malaysia ah, a om ih mipih te sungah ah a hamsa phadiak te vai zong a thupitak in Agenda khat-in kigen pihpah aa, tua ih genna tungtawnin Vulnerable Person (Genteh na:- adam theiloding natna-gil neite, a kilawhthei natna , kibawlbawl hang a damtheiloding Sumtampi beiding Lungsim manlo/Mental te AIDS/HIV/TB Zunkhum Sikhum Cancer leh a damtheilo ding natna neite a hihi)\nhih tawh kisai a tuamin hong ngaihsutsak nading zong kingen hi. Hih tungtawn in ei lam pan ih sep ding pawl khat hong kisam pah aa Vulnerable Person (a tung aa ih gensa natna-te) ii’ thu leh la teng a kician tak in MP DeanSmit ih puak ding hong nget, pah na tawh kizui in ih pawlpi sung leh ih veng sungah ih mipih te a om zenzen leh ZAM zum ah Doctor Memo tawh hong paisak hamtang un. ZAM zum ah a kisam form te fill-up in tua ih fill-up sa form tawh Man/Photo (Passport-size) khat tawh MP Dean Smith kiang ah kipuak pahding hi. Zum ah hong pai ding te in nong pai ma un phone hong ho masa hamtang un.\nTheihding:- November kha 30 ni a nunung pen From Fill-up thei ding.\nTelbeh nop a omleh Contact ZAM : 03 2142 6659, : 03 9226 1926\nZSM ah palai sem ding volunteer kideih hi. Khasum ki pia zolo ding ahih manin veina tawh a kipia khia nuam te hong kimuak hi. ZSM ah kum khat sung volunteer asem nuamte in 30 November 2018 a nunungpen in min nong piak nang un kong gen uhhi. Hih anuai a sia te tung ah min sazian kipia thei ding hi.\nZomi Nam Ni adingin sum leh paai tampi mah kisam a I pan khop ngeina bangmah in tutung zong Khua ki pawl nate panin RM 200 leh biakna Pawlpite panin RM 300 tawh mapang khawm dingin I kizawn hi.\nZomi Nam Ni muakna in kumsim ih neih zel ahi Zomi Cup hun hong tung ding hi ta hi. Zomi Cup lut man pen RM800 leh Deposit RM400 hi ding hi. Min sazian piak nunung ni ding pen 13 January 2019 (Sunday) hi ding a, 14 January 2018 ni-in Group khenna kinei pah ding hi. Kimawl ding hun pen February 5-8, 2019 sungin kimawl dingin kikhentat hi. Amun ding tawh kisai leh vai tuamtuamte Team makaite tawh kimuh khop hun ah hong kipulak khia ding hi.\nUNHCR PAN RST KINAWH SAP\nZAM member I cihpen ZAM Card bawl ngei cihbek hiloin UN card a neih khit hang in a renew/hingsak den te pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua ahih manin Zomi nahih leh ZAM card bawl in.\nIh omna Malaysia gam sungah ih pelh theih loh kimat kihenna om denden ahihmanin kidawm ciat ni. Hih bangkimat kihen na te ah ei mimal mahmah ih kidawp loh leh ih gamtatna a val lua te hangin a kiman zong ki tam mahmah den hi. Tua ahih manin omdan khawldan leh vak dan ih siam ding ih kizasak phapha hi.\nTua dan in mat leh hen khat na tuak ciangin na muan khat hoihtakin ko pah inla midang tampi contact kawi kawi kei zaw in. Na card tawi tunga min pen na khua makai te, pawlpi sia te ahih kei leh na lawmit te thei sak hamtangin. Mi pawlkhatin a card tunga min pen a tuam pi khat in pia thei zelzel uh a, tua dan mite ih kan nop ciangin muh ham mahmah thei hi. Ahih theih leh ih min taktak mah tawh ih card te bawl hamtang zaw leng kimat kihenna te ah ih kikan dan, ih kizon dan hong lemtuam mahmah hi. Zu leh sa na kham khit ciangin zong vak khia sese nawnloin inn ah tawldam tak in om sawm zaw hamtangin.\nKapteel Khuami, Pa Khai Za Cin leh Nu Cing Sian Vung te tapa Tg. Zam Sawm Mang in a nasepna Putra Pamai pan in hong nusia hi. Vaiteng ZAM/ZSM panin a kivan laitak ahihi. Sanggam pa hong nusiatna hangin adah akap khem peuh Topa’n alamdangin hong hehnem ta hen. ZAM/ZSM pan in zong dah pihna ih pulak khia hi.\nKumsim in neih zel mah bangmah in ZCF-Bethany te makaih na tawh Zomi Own Tune la kidemna om ding hi.\nA lut nuam te in a nunung pen December 5, 2018 ni ciang min sazian kipia thei bek ding hi. Lut man pen RM 120 hi ding a, Sound Track tawh kidem ding kiphal lo hi. Band a nei te in a mau band tawh kidem pah thei ding hi.\nPHONE NUMBER UPDATE BAWL HAMTANG IN\nNa phone mang/sia ahih leh a manlang theithei in UNHCR zum ah update bawl hamtangin. Tulaitak in RST kisamsam bek thamloin RSC/OPE leh Innkuan lutpih ding a ngak pawl khat zong kisamsam ta ahih manin na phone No. te mang/sia ahih zenzen leh aman lang theithei in na theih sak ding thupi mahmah hi.\nZOMI nasep neilote in nasep tuamtuam om hi. A lunglut te dot nop a nei te in Sia Khuppi— 016 3838 014, 011 3563 2059\n1. Thang Lam Mung(Buanli) Bentong thong ah kimuh pih thei.\n2. Van Lal Thuam (Lianna) Bentong thong ah kimuh pihthei\n4. Vung Lun Niang (Zampi) Seminyik Camp ah kiveh thei.\n5. Thang Sian Muang (Zampi) KLIA camp ah kiveh thei\n6. Cin Sian Pau KLIA camp ah Contact ngahlo in om.\n7. Eng Za Tun (Thangsan) Semenyik Camp ah kiveh thei.\n8. Gin Khan Pau Kajang thong ah kiveh thei\n9. Kham Do Tuang (Tuithang) Kajang thong ah kiveh thei.\n10. Hau Thawn Mang Tanahmerah Camp pan kawlgam ciah thei\n11. Khup Lam Mang Tanahmerah Camp pan Kawlgam ciah thei\n12. Cin Khaw Mang Tanahmerah Camp pan Kawlgam ciah thei.\n13. Thang Khup Mung (Cikha) KLIA camp pan Kawlgam ciah thei.\n14. Thang Thawn Khai (Lailui) KLIA camp pan kawlgam ciah thei.\n15. Ngo Kham Khup thong pan kawlgam ciah thei. (Kawlgam Embassy in sum bei teng sik)\nThong paina te ah Pa Tha Piang (Tuithang) in a kisapna mun ah a motor hong zangsak bek thamloin UN card tawh a lut theilo na mun te ah laibu tawh hong lut sak ahih manin lungdamna ih pulak hi.\n1. Nang Siam Tuang (Anlangh) HKL\n2. Do Lam Thang (Suangzang) Saleyang Hospital\n3. Khai Tan Thuam (Saizang) Kelenajaya Clinic\n4. Dim San Cing (Ngente) University Hospital, PJ\nLUNGDAM KOHNA : ZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi a dingin hibangin mapang khawmin nong dinpihnate hang mah uh tawh tuni ciangdong a kikalsuan toto zo ahihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thuk kik tahen. 1. Kam Do Piang (Fartang) RM20 2. Nang Khan Khup (Bukphil) RM20 3. Rev. Timothy Pau Sian Piang RM50\nPrevious: WA gamsung Tapidaw te kibawl siatna (tunai thupiang)\nNext: Zomi Thanksgiving Day vai pulaakna: November 25, 2018


url: =SEA Games kimawlding te apua mawtaw 2 kiphukha, Kawlgam mite aliam om :: ZOMI DAILY\nSEA Games kimawlding te apua mawtaw 2 kiphukha, Kawlgam mite aliam om\nposted on 21 August 2017 at 11:47 pm Lomkholna: Malaysia, News, Sawltak, World\nMalaysia, Kuala Lumpur khuapi sungah akibawl SEA Games ah akimawlding Players te apua Bus mawtawpi nih kiphukha cih theStar pan kiza hi. Tua Bus sungah Myanmar, Philippines, Thai gam 3 panin Players te atuang uh ahihi.\nFilipino team manager Abad Santos in agenkhiatna ah aki phukha pen Bus nih hi. Ko Philippines Players tepen Thailand Team tetawh atuangkhawm hi in, Bus amasa tawh apai kahi uhhi. Kanung uhah Myanmar Player te adang Bus khattawh hongpai uh ahihi.\nKimawlna tualpilam zuanin kapai laitak un Police Escort tawh hongki paipih in, tualaitak kanung uhpen Bus khatzawpen in ko tuanna Bus anungpan hongphukha hi ci’n genkhia hi.\nMyanmar Players te pawlkhat aliam om uh ci a, ahi zongin liamngawh samlo uh cihi. Tua Myanmar, Philippines, Thai Players tepen azintunna Putrajaya Hotels panin National Squash Center zuanin apai laitak ahihi.\nHih Bus buaina hangin zingsanglam akimawlding tezong ahun kisotto cih kiza hi.\nCity Traffic Investigation and Legal Affairs staff officer Deputy Supt Shafie Daud inzong hihvai agenkhiatna ah zingsanglam 7:50am hunpawl in Kesas Highway zuanin apai laitak Sungai Besi Toll Plaza gei ah buaina apiang ahihi ci’n genkhia hi.\nPutrajaya aom Hotel panin kimawlding Athletes te apuakkhit ciangin tua Bus nihtepen Bukit Jalil Stadium zuanin hongpaikhia uh ahihi.\nVideo: KL SEA Games Story: Bus accident delays squash matches\nMotorcycle khat amasapen Bus mai ah pialphei ahih manin, Brake asikvat ciangin anungah azui Bus in Brake sikmanlo in amai ah amasa Bus pen ataihsuk hiding kici hi.\nHih Bus nihte sungah SEA Games ah akimawlding Athletes akigawm in Thailand pan mi 13, Myanmar pan mi 10 leh Philippines pan mi 5 atuang uh cihi. Tua Bus nihte akiphutkhak khitciang in adang Bus ki vaihawmsakkik cih kiza hi.\nSEA Games amakai Malaysian Organising Committee for the Games (MASOC) te genkhiatna ah Road Transport Department (RTD) leh Police te’n avai akancian laitak uhhi ci’n genkhia hi. Malaysia Sports Minister Khairy Jamaluddin inzong hih thupiang, tuahsiatna hangin aliam tepen National Sports Institute (NSI) ah zatui kibawlding in kipuak hi ci’n genkhia hi.\nSEA Games kimawl hunsung Security mi 7000 bangin mawhpuak lading ci’n atangkoko uhhang in buaina nengneng kiza zeuhzeuh hi. Hih Bus nihte zong Police Escort tawh apaisak cisam a, ahi zongin koikawm panin Motorycle lutsakmawk uhhiam cihnop huaiphial hi. Sawltak #zomidaily\nPrevious: Dialkhai vai alungkimlo Indonesia Hacker te’n Malaysia website bawlsiatsak\nNext: Kawlgammi SEA Games kimawlna enin apai te naki satgawp


url: =Beyond ZOLAI ~ Hau Za Cin :: ZOMI DAILY\nBeyond ZOLAI ~ Hau Za Cin\nposted on 3 December 2015 at 10:25 am Lomkholna: Article, Hauzacin\nZolai sinna ah T = Tedim pau eima pau cih pen ZOLAI bulpi hi. Tua ZOLAI bulpi pen kawlgam, vaigam, sengam, mikanggam, etc ah i om ciangin zong ki zangciat a, tu ciangciangah haksatna omlo hi.\nLeitung khantoh tawh kituak in Zomi honkhat i ten masakna gam nisuahna lam gamte pan aisa banga vakkhia in, i thawlna peuhpeuh ah aisa bangin i kihen a, i sik vak a, uino bangin a vangna khat peuh ah i lutsuak ziauziauta hi. “Khuitu pauh” ki limzat simta cihna hi.\nHih banga i vakkhiatna gamte ah e’n ZOLAI leh ZOPAU kilimzat mahmah ta leh a zangmi tawmzaw in pau dang a zang tamzaw a, sawt i vaithaam ciangin i zinna gamte pau leh lai in hong tumcip in a khanglai Zomi lia leh taang te in Zolai leh Zopau sangin pau dang nuam hong sa zaw ta uh hi. Sangkahna khuasung vakna, lawm leh gual tawh kikholhna, sum leh pai zonna, nasepna cihte khempeuh ah Zolai sangin paudang kilimzat zaw ahih manin innsungah pauzat a theisate simloh a kisintawmte adingin a kitamzat penpen sin masak hong hi hamtang hi. Tua banga pau kitaitehna gam ah ZOLAI leh ZOPAU inntek tang hetlo kawikawi hi.\nTunsung khat pan piang laigui kizom Zomi te lakah a inn sak inn khang tawh a kampau awsuah themcik khat a kilamdan leh ‘tribe dang’ ahih kei leh ‘minam dang’ dana kituambawl sawm a om khak leh tu zawh a sawtlo in Zomi sung pan ‘tribe thak’, ‘minam thak’ tampi hong piang ding hi cih muhkholh thei hi. Ahang pen Zomi pawlkhat Japan gamah pem a, pawlkhat Sengam ah pem a, pawlkhat mikang gam ah pem a, pawlkhat vaigam ah pem hi. Tua khangthak hong piang ding Zomi in pau a tuam ciat hong zang ding uh, amau tenna gam pau ciat hong khanpih ding uh ahih manin Zomi sungah sisan tawh hilo a, Pau leh Lai tawh minam tuamin kikhen ding i sawm leh leitungah minam khang, pung, multiply hat veve te lakah i kihel ding hi.\nTua bek hilo in i tenna mun (location) leh i tenna lam (direction) tawh minam min phuak ding i hih leh zong minam thak a hauto pah ding Zomi te ihi hi. A pa leh a ta a minam kibang nawn lo dinga, unau khat zong a minam kilamdang ding uh hi.\nTua ni ciang ZOMI sunga minam khempeuh, a thak leh a luite, a hi masa leh a hi nunung te a kiho ding ciangin tuni a i Zolai bulpi tawh kiho thei nawnlo in T = Tedim pau eima pau cih pen hong zattheih nawnloh ding hi. Tua hi leh bang pau tawh a kiho ta tam?\nZomi hi masa te in tu laitak a Zomi thak a piang laitak te kiangah, “ko masa zaw ung ko pau i zang ding” ci ding hiam, ahih kei leh tribe thak, minam thak te in, “ko a tulai zaw (modernized zaw) ciin amau aa zat ding a deih diam?\nAhih kei leh koimun koigam ah i teng zongin Zomi hi hang ciin – Zolai, Senlai, Mikanglai, etc khat peuhpeuh i zang phial zongin ZOMI ah i lungkim ciat lel diam? Zolai khen lamah ZOMI i hi lai diam? I tenna mun leh gamte thupi bawl in Zomi minam thak i piangsaksak lai zaw diam? I pauzat themkhat hong kilamdang leh mituam hi hang ciin i kituambawl toto lai zaw diam?\nPrevious: Tonh Thu (11) ~ Awn Za Pau\nNext: Facebook neihpa Tangthu Tomno\nVuanzi Salai Isaac Khen in Media le kipawlnate State level – Khuado vai kimuhpih\nGrab Taxi hawl pasal khatin Passenger numeikhat buan, palik te’n mankhiapah


url: =Zomi khangno le Media - Laibu Saal\nHome > Thuluui/Articles > Zomi khangno le Media\nZomi khangno le Media\nMedia zatna sungah subjective media le objective media ci-in khennih in kikhen hi. Subjective media ihcih ciangin a piangthu khat ahi bangin gen, pulak, gelhkhia in, deihkaih cihbang omlo in a hi bangbangin tangko khia hi. Subjetive media in mipi tungah ngaihsutna pia-in mipi theisak in, thuman telciamsak hi. Subjective media ihcih namte in thuman gen in a hi bangbang in thugenna, deihkaihlo in guptuam paihtuam omlo a thugenna/gelhna hi. Objective media in bel a mau deihna bulphuh in a piangthu khat peuh deih kaihin thugen na a hihi. Objective media in a mau deihna midangte theisak, hilhsawn in, thuzawh sawm uhhi. Tua a hih manin a mau thugen, laigelh, laihawm zong a sang thei teng bek a ding hi zaw deuh pah hi.\nZomi khangnote aw, mitampi muh dingin na laigelhte, na man suante, a kilawm mah hiam? Ci-in lungngiah huai hi. Social media ih limzatna tawh kizui-in kumpite’n thukhun media law zong bawl khinta hi. A mau phalna omlo pi-in man photo khawng kimawk zaih thei nawnlo hi. Tu ciangciang media zatna ah maitang kimulo ih hih manin hangsan tak in laigelh in mimal kikona in limzat mahmah lai hi hang. Media pen information thutheihna/ thu theih huaite mipi tungah theihsakna hi a, mipi phat tuamna ding geel in pulak khia ni. Mel kimu keitah ci-in mikona in zanglo zaw in ih ki cih khakna a om le zong kammal bek kitawng sakin mimal kikona in zang kei leng hoih ding hi. Mi pawl khat bangin mikona ding beksa kha uh a hih manin account min tuamtuam tawh hongin a mau hihna min le man bang a suang ngamlo om le ki lawm hi.\n~ Thang Nen Mung\nItem Reviewed: Zomi khangno le Media Description: Rating: 5 Reviewed By: Cinpu Zomi


url: =Sairas, Persia gam kumpi a suahzawh kum thum a pak laitakin Beteshazzar zong a kici Daniel tungah thu khat a kipia hi. Tua thu pen theihtelhak mahmah ahih manin maangmuhna tawh teltakin a kilak hi.\nTua hun laitakin keimah Daniel, nipikal thum sung khakunin dahin ka om hi.\nZu leh sa ahi a, anlim ahi zongin bangmah ka ne kei a, nipikal thum a bei mateng ka sam zong ka hiat kei hi.\nTua kum a kha masa, ni sawmnihleli ni-in Tigris gunpi gei-ah ka ding hi.\nKa nunglam ka ettoh leh puanpak silhin kham kawnggak tawh a kawng a gak mi khat ka mu hi.\nA pumpi, suangmanpha tawh kibangin a taang hi. A maitang, khuaphialep bangin taang a, a mittangte mei bangin a kuang zalzal hi. A ban leh a khete sumngo zutsiang bangin te daldal hi. A aw, mihonpi kiko tawh kibangin a ging zuazua hi.\nTua maangmuhna keimah bek in ka mu hi. Ka gei-a om midangte in bangmah a mu kei uh hi. Amaute lau uh ahih manin taimangin a bu uh hi.\nKei guak bek hong kinusia ahih manin tua a lamdang maangmuhna keimah guak bek mah in ka mu hi. Ka thaneihteng beikhin a, ka mel kikhelgawp ahih manin kei ka hihlam mel kuamah in a hong thei nawn kei uh hi.\nTua mipa kampau ka zak ciangin ka khuplamin leilakah tuksukin khua ka phawk nawn kei hi.\nTua laitakin ka khut khatin hong phongto a, ka khut leh ka khukin ka thoto a, ling kankan kawmin ka om hi.\nAmah in, "Daniel aw, Pasian in nang hong it hi. Ding in la kong thugente limtakin ciamteh in. Na kiangah thu a gen dingin kei hong kisawlzo hi," a hong ci hi. Amah in hih thuteng a hong gen khit ciangin ling kankan kawmin ka ding hi.\nTua ciangin amah in, "Daniel aw, lau kei in. Kiniamkhiat dingin na lungsim na khensat masak pen ni-a kipan, tua thu na theihtheihna dingin Pasian in na thungetna a hong zazo hi. Na thungetna bang a hong pia dingin ka hong pai hi.\nPersia gam a cing vantung mi in ni sawmnihlekhat sung kei a hong nial hi. Tua ciangin kei a hong huh dingin vantung mi thupite khat ahi Mikhael a hong pai hi. Bang hang hiam cih leh Persia gamsungah keimah guak bek ka om hi.\nMailam hunah na mipihte tunga hong tung ding thu a hilhkhol dingin a hong pai ka hi hi. Hih pen mailama hong piang lai ding maangmuhna ahi hi," a hong ci hi.\nAmah in hih thu a hong gen ciangin kei bangmah pau theiloin lei ka ensuk gega mawk hi.\nTua ciangin pasal mel tawh a kibang mi khat thakhatin ka mai-ah hong om a, ka muk a hong lawnsak hi. Tua ciangin thugen dingin ka kisa hi. Ka mai-a a dingpa kiangah, "Topa aw, ka maangmuhna in ka tha hong zawsak lua ahih manin ka ci-lin a pha thei kei hi.\nA topa mai-ah a ding sila khat tawh ka kibang hi. Bangci bangin thu hong gen thei ding ka hi hiam? Husan zawhna ding thatang nangawn ka nei kei hi," ka ci hi.\nAhih hangin khatvei hong lenkik leuleu a, ka tha a hong khauhkik zawdeuh hi.\nAmah in, "Lunghimawh kei in la, lau kei in. Kihangsak in. Pasian in nang hong it hi," a hong ci hi. Tuateng a hong gen khit ciangin ka tha hong khauhzaw a, "Topa aw, na gen ding peuhpeuh hong gen in; tu-in ka ci a hong damzaw diak hi," ka ci hi.\nAmah in, "Bang hangin na kiangah hong pai ka hi hiam, cih na thei hiam? Thuman Laibu sungah a kigelh thute a lak dingin a hong pai ka hi hi. Tu-in ciahkikin, Persia gam a cing vantung mi tawh ka kido ding hi. Tua khit ciangin Grik gam a cing vantung mi a hong kilang ding hi. Mikhael longal kei a hong huh ding kuamah a om kei hi.


url: =AIDS Tawh Kibang MIDS Natna Thak\nARTICLES Zokam AIDS Tawh Kibang MIDS Natna Thak\nLast Updated on Monday, 27 April 2015 23:57\tWritten by Tongsan Admin\tMonday, 27 April 2015 18:53\nTulai khuahun thak sungah natna MIDS kici natna lamdang khat hong omin, a nei kitam mahmah hi. Sumzon paizonna le gamvai vailianpi nasemte sungah tam phadiak hi. Tua natna pen MIDS ( Microchip Immune Defeciency Syndrome) kici hi. Microchip zui zolo si le sa tha kiam natna cih ding dan khat ahi hi.Microchip tungtawna thupiang le khantohnate zui zolo ahih manin lungmang lungkia thanem natna nam ahi hi.\nHih natna amu khia pa pen New York Time journalist khat ahi Thomas L Friedman ahi hi. MIDS natna tawh kisai in a ma gen na ah “ A bawk, a pawm, a sakbekbak, a ngot .., company te le gamvai panmun nei te ( politic ) in hih natna ngah nuam phadiak hi ci hi. Company khat peuhpeuh akl gamkhat peuhpeuh in ama van le nate a behlap zawh nawn loh ciangin, gammite le nasemte’ nisim nuntakna a lapsang zawh nawn loh ciangin, pilna thak tuamtuamte a zuih zawh nawn loh ciangin ahi zongin, amanlang mahmah leitung kikhelnate a zuih zawh nawn loh ciang ahi zongin hih natna ong piang thei hi. Hih natna a ngah ciangin khantohna kici khempeuh bing pah a,kum sawtpi zawngkhal lawh thei hi.” ci in gen hi.\nMIDS natna pen kipawlna lianpipi te sangin mimal thu ngaihsutzia tungtawnin kilang zaw hi ci hi. Hih natna namte pen Idea Sclerosis zong kici hi. Thu ngaihsutzia khel nuamlo, kigenpih theilo cih dan nam ahi hi. Ei kamin bel “ Ngawng-khauh natna” cih ding ahi hi. Bang hang hiam cihleh hih natna aveite pen Ngawngkhauh te tawh kibang hi. Ngawngkhauh veite pen a ngawng khauh cip a, vei le tak, a tung a nuai a lu hei theilo hi. Idea Ngawngkhauh I vei zenzen leh I lutang kihei thei nawnlo dinga, I thumuh dan zong langkai pah ding hi. Nam khat bekin pai thei ding hi.\nNgawng khauhte om zia:\n(1) Tang taka pai thungaihsuhzia ( Linear thinking ):\n1 khit ciang 2 . 2 khit ciang 3 cih bangin a kizom diitdeet a thungaihsutzia ahi hi. Theihsa le apiangkhinsa thute siksan a thungaihsutzia ahi hi. “ Zani in hih dan thu piang a, tu ni in zong piang leuleu hi. Zingciang zong hih dan mah piang tektek ding hi.” ci in lenkip pah hi. Hih thungaihsutzia pen hun khat lai in a kizat theih hangin tu hun ciangin lem nawn hetlo hi. Gtn: Mi 200,000 val a sihna Tsuhnami huihpi a nun ding pen thunei lamte in ni nih ma in thei khol sak hi. Ahi zongin mipite in kium lo hi. A hang tampi lakah thuthei papi nupi tampite in “ ka suah ka khan in tua bang piang ngei kei” ci lel uh ci hi.\nTu hun ciangin “ Tang taka pai thungaihsutzia ( Linear thinking ) sangin “ Tang taka pailo thungaihsutzia ( non linear thinking) lam ki hoi zaw ta a “ Akitat akizom mello khuahun” ( Age of discontinuity ) ci in min kivawh hi. Tu hun ciangin muh-ngei, theih-ngei ( experience ) le a piang ngeisa thute sangin pilna kibulphuh zaw ta hi. Tua ahih manin a kizom ditdet Tang taka pai thungaihsutzia mah nuamzaw na sak zenzen leh Ngawngkhuah natna a nei na hih lam kithei pah in.\n(2) Vot maw sa,Vom maw kang ( either –or logic):\nMi pawl khatte leuleu in na khat peuhpeuh nam 2 ta bek om sak hi. Hoih le hoihlo. Vom le kang. Vot le sa…, cih bangin khen linlian uh hi. Ataktak in cileng avom le a kang kikal ah color tampi om thei veve hi. Khuamial le khua vak kikal ah sanggam melmak hun cih bangin khuahun tampi om lai hi. Avot le a sa kikal ah a lum pian, a lum phalo,…, cih bangin dinmun tampi om thei hi. Gtn: Tu laitaka leitungin a kibuai pih mahmah IS ( Muslim ngongtat pawl ) te in hih thupomzia a bulphuh mah ahi hi. Amau tawh a kizom teng amau pawl hi saka amau tawh a kizom lo khempeuh gal in ngaihsun uh hi. That mang dingin ngaihsun lel uh hi. Ka pawl na hih kei leh ka gal hi teh a ci lian hi zen hi.\nAhi zongin mihingte thungaihsutzia limlimin a laihawl thungaihsutzia le thupomzia pen kipakta lua khollo citciat hi. 1 ahih keileh 2. A vom keileh kang. A vot keileh sa. Ka lawm na hih keileh ka lang. ka pawl na hih keileh ka gal cih bang ngaihsutna ahi hi. Hih bangin na khat peuhpeuh na khentat lianlian leh Ngawngkhauh natna a nei na hih lam kithei in.\n(3 )Nunlui sial natna ( nostalgia ):\nMihingte in hun thupi 3 kinei tek hi. Abeisa, tu laitak le Mailam hun ding cih a hi hi. Mi khat peuhpeuh in mailam hun ding thudon man lo liangin abei sa thute sungah akidiah luatleh tua pen Nunlui sial natna nei kici hi. Hih natna nei mite in na khat peuhpeuh lem a sak om mello hi. Lungtom thei hamtang hi. Thu khat peuhpeuh a om ciangin “ Ko hun lai in tua bang om kei. Kei hun lai in ken tua bangin gamta ing. Ni dangin tua bang thu za ngei khang…,” ci in apiangsa thute gen kikkik nuam se hi. Hunlui le nunlui hunte mah anuam hi mawk ei ci in thumthum hi. Thuhaksa khatpeuh a sin khak ciangin mainawk ding sangin nungkin ding ut zaw hi. Hih dan thungaihsutzia na neih zenzen leh ngawngkhauh natna a nei na hi gige hi.\n(4) A kikhak cip thungaihsutzia ( closed minded thinking ):\nThu khempeuh thei a kisa mahmah apil laklawh lai tan laklawh ( half educated ) te hi phadiak hi. Thuman thutak le pilna khempeuh ama khuak sungah om khin ahih manin bangmah theih beh ding kisam sa nawnlo hi. Athak khat peuhpeuh akigen ciangin bangmah sang theilo hi. Amuh ngeihloh ahih nakleh hoih sa loin lem sa lo pong hi. Alungsim kongkhak khak cip hi. Thungaihsutzia khat peuh a kigen ciangin ama ngaihsutzia tawh tehkak a, ama a tawh a kituah leh “ kimang thei tei leh kilawm sam e” ci a, ama deihna tawh a kituah keizenzen leh “ hai na mahmah om kei” ci in nehpiksan lel hi. Hih bangin nang le nang thei pen siam pen kisa in a kigen khempeuh hoih na sak a om kei zenzenleh Ngawngkhauh a nei na hi zaw kha ding hi.\n(5) Pello piang ding hi.( For certain approach ):\n“ Gualzawhna I ngah pelmawh ding hi.” ci in khat le khat tha kipiakna le hanciamnate tampi i za ngei tek ding hi. Ataktak ciangin “Pello ding” akici thutampite lakah a kipelh veve tampi mah om hi. “ Hi teitei ding hi. Piang taktak ding hi. Pello ding hi.” cih kammal te pen I deihluat man, I ut luat man leh I kitawsawn nop man a kizang ahi hi. “Pello in” cih kammal I zat ciangin a kigen khol theilo thu tampite a kitheihmawh bawl I ta hi hi. Adiak in bangmah a kigen khol theilo hun ( uncertainty ) le a genhak mahmah ( fragilaity) khuahun ahi I T ( information& technology ) hunpi sungah “ pelhloh in ong tangtung ding hi ei” cih dan thupomzia pen khuahun tawh a ton khalo thungaihsutzia ahi hi. Hih bangin “ pello in” cih thungaihsutzia tawh a kalsuan na hih zezen leh ngawngkhauh a nei na hi kha thei ding hi.\nNaupangte ngawngkhauh a vei leh zato kipaipih lian hi. Pailoh phamawh hi. Khangluite in Ngauhkhauh na vei leh na lukham nisa ah pho in la ciang tawh vat in cih dan khat om sak hi. Idea ngawngkhauh pen bang cih leng hoih mawk ding.\nThomas L Friedman in Idea Ngawngkhauh kibawlzia ding nam khat na gen hi. Ama gen dan hileh midangte in ong bawl theilo dinga ei le ei a kibawl tawm ding I hi hi. Ei le ei hanciam a kisin ding ahi hi. Tua in “ Ei le ei kisit telna” ( introspection ) ci hi. Ei le ei kiet kikna pen amawkmawk bang hi loin hangsan tak le thuman takin et kul a, ei le ei kingek bawl kidop bawl hetloh ding thupi hi ci hi. Hih kibawlzia ading ngaihsutna khat ong pia beh lai a, tua in amau gam sunga A.A ( Alcoholics anonymous ) kici zu kideknuamte kipawlna dan tampi neih ding ahi hi.\nBanghang hiam cih leh A.A pen zu kideknuamte kikholh theihna dinga kibawl kipawlna ahi hi. Amau le amau kikhawl in lungsim tuam neilo uh a, lungsim khempeuh tawh kizom in zu kidek ding hanciam khawm uh hi. Lawhciang mahmah ci hi. Tua kipawlna ah mi thak khat peuhpeuh a lut sim in mipite mai pan “ Kei ka min Paupu hi. Zu nene khat ka hi hi…. ,” cih bangin amah le amah kipulak hi.\nIdea Ngawngkhuah natna pan damna a ngah kik nuam te in zong atunga bangin ama hihna bangbang, amah mah in hangsan takin kimu in kipulak ding thupi ding hi. ( 27April 2015 )\n( Note: U Kyaw Win’ gelh Trialectics Laibu, Laimai 93 thului pen akhiatna kibang le asim nop thei dingin a kilet hi.)\nBy: Pa Lian Tuang , Kawlpi (Tongsan Tanupi lui)\nWrite comment/Na ngaihsutna gelh in\nWrite the displayed characters/Atung a Security Image gelh in!


url: =Yud cih kammal i vangliatna (The power of yud) :: ZOMI DAILY\nposted on 3 January 2018 at 11:45 pm Lomkholna: Biakna, Dimlunzam, News\nSiapa in sehtaak lakah ong pai pih khit teh mun khat ah ki maingat in ka tu uh hi. Ciang khat la in, sehnel lak ah a neu mah mah sutvom khat a dawt hi.”\n“Hih in na nuntakna ong khel zo ding hi ven”\n“Apostrophe khat in maw”\n“Yud a cih bang a hia?”\n” Yud a cih pen Hebrews laimal lak ah a mal neu khia pen pen, sutvom zah sang neu zaw lai, nak neu lua a hih man in ki nelhsiah thei den, tua Yud pan in Roman laimal ‘I’ leh ‘J’ ong piang khia hi. Tua Yud pan in Greek te lai ‘iota’ ong piang khia hi.”…………\n” A vek un ong pian khiatna uh pen laimal neu penpen pan ong kipan hi ven.”\n” Tua ahih leh tua laimal neu khia pen pen a thupitna bang ahia?”\n” Lai lak ah a siangtho penpen a ki ngaihsun Hebrews lai hi a, hih kammal neu pen pan mah a ahong piang khia hi. A siangtho mahmah Pasian min YHVH pen Yud kammal pan ong ki pan khia hi. ‘Isarael’cih kam mal leh ‘Jerusalem’ Pasian khuapi pen Yud pan ki pan khia hi.\n“A kammal deihna tua teng bek maw Sia?”\n” Kammal lian, kammal thupi te ong ki pat khiat na ding pen a neupen pan ki pan khia hi ven. Mihing te nuntak na pen a neu khia penpen mittawh zong muh theih lo na khat tawh ki pan khia hi. Hih te pen Yud kammal i thusim hi gige.”\n” Tua ahih leh ei a ding bang ci lak a, bang ci zat khiat ding i hia?”\n” Ei te pen ‘ thak'(new) leh ki khelnate (changes) a nei thei ding a sapna angah te i hi ve.\nA hizongin, i ngeina khat pen a thak cih leh kikhel cih limlim a deihlo, nuam a sa lo, a lamlawp lo te i hi ve.\nBangci bang in ki khel ding i hia? Lawhsapna pan lawhcin na ah cih te pawl e? Ngaihsun le hang’ a buaihuai thu khat hi maw. Bang ci kalsuan ding i hia leh? Yud cih kal masa tawh i kalsuan kul hi. Kal neu pen tawh ki khelna lianpi a piang sak theih nate lam zuanin kipan khia in.\nTua bang in na hanciam ciangin, gualzawhna tawh ki pan masa lo in kalneu khat suan masa ding hi teh. Yud a cih hangsan na kal, iota a cih kikhelna kal, sutvom a hi kipatna neu khat cih te pen na nuntakna a neipa in ongsapna dinmun tunga, na nuntak theih na ding hi. A lian mah mah nate lam manawh ding kipan in la, a neu pen tawh ong kipan in. Tua pen Yud kammal i thusim tawh a kipan na hihi.\nThe mission: tuni a ki pan in, kal neu pen tawh kalmasa ong suan in la, nathak khat, ngimna thak khat tawh nang ong sampa ongsapna mun na tun dong in ong kalsuan in ___yud cih khualzin na thak manawh in.\nJob 8:7; Acts 3: 4_9\nCanh day 7\nPrevious: Yangon ah kumthak zanin zato atung mi 200 valpha, mi 4 si\nNext: Mipi khawlmun le Mi masate leh tangthu ciaptehna\nNgongtat kullo in ih deihna bangci muibun sakding\nIndonesia, Aceh ah namgimtui khuk meikanggawp in mi 10 si, tampi liam


url: =MMCC sang Missionte deihlo ~ MUC\nMMCC sang Missionte deihlo\nAdmin 7:44:00 AM Articles, Conference Pianna thu\nDear Sia piang\nTua bangin ngaih sun leng, a thu lakzia pen logic om theilo ding hi.\nGentehna in: Gaalkap kumpi hun sunga motor car kilei khem peuh Gaalkap kumpi Party in Gaalkap hun sung ahihmanin ci-in mawk lak leh thuman i ci thei ding hiam?\n1. MMCC pen akihon a kipan tu dong, MYUM in recognized na le phalna khat vei bek nei nailo hi. Tua ahih manin amau a hi lo cih kitel mahmah pah hi.\n2. 2000 kum AIIAS Theological Forum pai, Philippines pan kong ciah ciangin Pr. Sandy in nakpi in tua college vai ong question ngei hi. Union in 100% in theihpihlo hi ung ci lai hi.\n3. 2002 kum in Yangkong Parklane sang inn sung ah Union officer Pr. Memory Tun in "Another probelem is that Kalemyo has another college cin SSD Secretary Pr. Ng tungah khia lai hi. Pr. Ng in tua bangin ahan ciam uh leh Union van gik ong dawn uh suak ding hi ven, Junior college in pom leu cin ahi veh acih leh Pr. Tin Tun in "We have no money. . ." cin adeihlohna sum paulap hi. Tua ciangin kikupna ong bei hi.\n4. MYUM in hon hilo ahihmanin, a min zong Adventist cihte na zang kei ding uh hi, cin Policy zui-in SSD President pu A. C. Gulfan Jr in Sai Kai Dal tungah, 2003 September kha in gen lai hi. Tua a kipan MMCC ki zang ahi hi.\n5. SDA Policy in sang pen SDA organization in ahon leh, Adventist min zang thei ding hi ci hi. Members or churches kipawl a kihong or mimal hon sangte in zang theilo ding ci hi. Tua mah bangin Private or churches kipawl a ahon tawm sangte uh, Pawlpi in support nading sum pia lo hi.\nHiteng ci leng, MMCC pen MYUM in deih ngeilo, phal ngeilo, huh ngeilo cihna evidence atom a kong gen pakna hi.\nTua ahih manin MYUM in ko-a hi acih theih nading bangmah om lo hi.\n6. Tua bang kimlai pen MYUM sawlna tawh Sia Van Pe in nung lam deuhin, Mie Sa zian zum -ah SDA min le ama min tawh Mie Sa Yian Pongsaan 105 le 106 na bawl mimek hi. Tua ma in Kai Za Dal min tawh hih sang mun a omsa hi. Kai Za Dal min tawh a omma kum amasa zaw dingin ZUAU PHUAKIN backdate tawh bawl lai nong hi.__Hihte in i MYUM sunga zuau phuahna vivee alakkhia nasepna te ahi hi.\nLeitang nei Ginno le Kai Dal kileina Contract om gige ahihmanin, tua Contract(Saa choh) phiat nuam in MYUM in zuau phuak-a tu-a kong khahkhiat lai pen a bawl tawm uh ahi hi.\n7. Hih bang zuau phuahnate pen MYUM sunga PENGLAM GALKAPTE NASEP ZIA hi-a, mawk guplo, iimcipsak lo in puahphat ding le, kilem theih nading lampi i zon ding hi zaw hi.\nTelloh a om leh, phone tawh zong contact thei:\nKham Khen Pau: +66 828805108.\nDear Lai Simteng,\nHih attatch a lai pen, tu laitak-a MMCC huang pen MYUM in Ko-a hi cih Thu a Bawl ciangin, Thukhen Zum-ah Kai Za Dal in,\n1. Muulah leitang kileina(Gin No le Kai Za Dal) Document lak hi. Tua in a leitang vai Kai Za Dal-a kip sak zaw ahih manin, MYUM in Kai Dal pen leitang lei dingin ka sawl uh hi cih ZUAU LAI KHATNA (nung deuha kong khah pen ) bawl uh hi.\nHih thu pen Kale Khazaing Thukhen zum-in, MMCC pen C te a hi, KAS pen M te ngah sak hi. Tua thukhensatna lung kimlo in M lamte Azuukhan to lai uh hi.\n2. Tua a ZUAU LAI pen Thu khen zumte khem nadingin a lah ding-un Sia Van Pe Oo in adang khat bawl sak kik uh hi. Tua sungah "Seventh-day Adventist" min tawh bawl sak hi. Tua pen ZUAU PHUAHNA 2 na hihi.\n3. Kai Dal in tua ma pekin MMCC huang Pongsan 105, 106 nei khin hi. Tua bang hinapi-in Mie Sa yien in amau thu-in MYUM deih zui-in " Seventh-day Adventist" min tawh kheel sak mikmeek hi. Tua bang ahih theih nadingin bang ci kiho uh hiam cih en i thei kei hi. A HI ZONGIN A RESULT (OUT COME) PEN ZUAU PHUAHNA LIANPI NIHNA ONG SUAK HI.\nVANTUNGMI 3 TANGKONA KEM CING DINGA KIPHUT IPAWLPI ZUM IN TUA BANG GAWPGAWP IN A GAMTAT PEN, MAWK AWI AM DING MAW?\nReformation nakpi in kisam ahihlam ong lak hi--Khaa thu tawh pai nawnlo hi.\nPawlpi it takpite in hih bang ZUAU GAMTAT TAWH pawlpi makaihna abei nadingin LAMPI I ZON DING kisam hi.


url: =Zomi cih Laimal Pianzia :: ZOMI DAILY\nposted on 3 January 2015 at 6:26 am Lomkholna: Article, Thawntuang\nZomi cih laimal tawh ki sai bulpi gennuam ihih manin ih Lai Siangtho tawh genteh leng tel baih pen dingin lamen ka hih manin Lai Siangtho pianzia neu cik sut pak leng. Lai Siangtho hong pian khiat limin a lian 1,2,3..cihte om nailo aa, a neu 1,2,3..cihte zong om tuak nailo hi. A vekpi in ki gual suk zihziah hi.\nHun hong paito in laimal gawmdan leh a haldan cihte ki puahpha toto aa, tu in adik pen ahi penpen ahih kei phial zongin 99% bang puah phatphat ding om tuaklo hi. Zolai Siangtho bang pen acil in, ” Topa Hoih Hi”, cih bang hilo in, ” To pa hoih hi” cihdan maw “Topahoihhi”, cihdan hih tuak hi. Topa pen To pa cih bangin a gelh om kha theilai hi.\nZomi cih zong ni dangin Cho mi, You mi, Zo mi…cih bangin ki gelh kha thei mah hi. Mawh sakna ding om tuanlo hi. A hangin na khat peuhpeuh ki cing pah cih bang omlo hi. Laimal gawmte a puah ding, a zuun ding khangthak momno Pasian in hong koihtoto zel in, Lai pilna lam-ah Ph.D dong azo tampi om ihih manin minam picing ki suak semsem hi.\nLaimal gawm acil lam in Zo mi ci kha mahleng tu in Zomi, ZOMI cih bangin 99% in ki kipsak hi mahleh 1% in Zomi pen Zo mi hizaw aci kha zenzen om kha ding hi. Tuate zong mawhsak pah ding hi tuanlo hi. A hun a cin ciangin hong tel veve ding uh hi. A tel pipi a tello ki neihte kuamah in awl mawh man nawnlo ding uhhi.\nZomi Nam Ni bang pen pawl khat in Zominam Ni aci om aa, Zo Minam Ni aci om kha lai hi. A hi zongin English tawh a gelh uh ciangin Zomi National Day ci uh ahih manin Zolai in atel vatlo hilel uhhi. Mawhsak pah ding hituanlo hi.\nIh picinna dingin ih laite puahtoto aa, zuuntoto ding ahihi. Mi nam min pen ki laih thei ngeilo aa, ahi zongin mi nam min laitawh ih gelh ciangin a malgawm dan, a ki haldan te a picing pen dingin ki puahphato thei hi.\nthawntuangNi dangin To pa hoih hi ki ci mahleh tu-in Topa hoih hi ki ciciat hi.\nNi dangin Zo mi ki ci mahleh tu-in Zomi ki ciciat hi.\nNi dangin Zominam Ni, Zo minam ni kici mahleh tu-in Zomi Nam Ni ki ciciat hi.\nHih bang laimal gawmte a thupilo tawh ki bang na pi, a thute ngaihsun taktak leng a thupi mahmah hong suak hi.\nZomi te khangto diam!\nPrevious: Kipawlkhopna Ah Kithutuahna Om (Sial vom le Sial vom Kingai)\nNext: Jesu in hong lawn leh ~ Dr. Ngul Khan Pau


url: =Joel 2 | Siantongluan\nZion mualtungah peengkul tum un la, Pasian mual siangtho tungah pataukohna tum un. Topa ni hong naita ahih manin gamsung mi khempeuh lau ta uh hen.\nTua ni pen a mial, a lungzinhuai, meii kai-in khuazin ni ahi ding hi. Mualtunga meiipi kai bangin simzawh lohin kauphe honpi hong leeng muaimuai hi. Cikmahin hih bang thu omngei nailo a, cikmah ciangin zong omkik nawnlo ding hi.\nA madawkte, a haltum thei meikuang bang a, a nungdalte, mei-am alh tawh kibang hi. Amau hong tun ma-in gamsung teng khempeuh Eden huan a bang hi a, amau khit ciangin a kinusiacip keugaw gam tawh kibang hi. Amaute kiang pan a suakta bangmah omlo hi.\nAmaute mel sakolte tawh kibang a, sakol galkapte bangin a tai uh hi.\nMualtung tengah a tuan zuazua laitakun sakol leeng ging zuazuate leh gamlaka lopa omte kangin a puak ziazua tawh kibang uh a, galsim dingin a kithawi, galkap honpi tawh kibang uh hi.\nAmaute hong pai ciangin mi khempeuh lau uh a, a maitang uh daanggawp hi.\nGalte bangin hong sim uh a, galkapte bangin kulh tungah hong kah uh hi. A vekpi-in tangtakin mai hong nawt uh a, a hong heempai kuamah omlo hi.\nAmau lampi san ciat hong tawn uh a, a kiphukha kuamah omlo uh hi. Amau mah dalna dingin a kibawlte hong phugawp uh a, khawl hetloin hong paisuak uh hi.\nKhuapi sung hong kidenna uh a, kulh tung khawngah tai zaizai uh hi. Inn tung khawngah kahto ngeingai uh a, gutate bangin tawletah hong lut uh hi.\nAmau mai-ah leipi ling a, vanpi nangawn ling damdam hi. Ni leh kha zong mialta a, aksite zong taang nawnlo hi.\nAma mihonpite tam mahmah uh ahih manin amaute thu pia-in a mai uhah Topa awng a, ama thupiakna bangin a semte hat mahmah uh hi. Topa ni ding kihtakhuai mahmah ahih manin a thuakzo ding kua om ding ahi hiam?\nTopa in hih bangin ci hi: "Tu mahmah nangawnin lungsim tak tawh kisik kikin, an tangin, kapin, thumna tawh kei kiangah hong paikik un.\nNa dah taktakna uh lungkhamna tawh langsak un la, na puante uh a balkek bek hi kei un," hong ci hi. Topa}, note Pasian kiangah ciahkik un. Amah migi mahmahin hehpihna a nei hi a, a lungduai-in hong huh nuam tawntung a, gim hong pialoin hong maisak nuam tawntung hi.\nTopa}, eite Pasian in a lungsim hong kheelin an hauhsakna tawh thupha hong piakha ding hi. Tua hi leh ama tungah an leh leenggahzu tawh biakna i pia thei ding hi.\nZion mual tungah peengkul tumin an tanna ding thu pia un la, biak kikhopna khat nei un.\nMite kaikhawm un la, amaute siansuah un. A khangham mite sam un la, naupangte zong kaikhawm un. Nawine lai naungekte zong paipih un. A kiteng cil nungak leh tangvalte nangawn in a omna uh nusia-in hong pai uh hen.\nTopa na a sem siampite, biakinn sung innlim leh biakna tau kikalah kapin thu ngen uh hen la, "Topa aw, na mite hong hehpih in. Minam dangte in, Na Pasian uh koi-ah om ahi hiam, ci-in kote hong simmawhsak kei in. Amaute nuihsatin kote hong omsak kei in," ci uh hen.\nTua ciangin Topa in ama leitang hong donin, ama mite hong hehpih hi.\nTopa in ama mite thungetna dawng a, "Tu-in note tungah an, leenggahzu leh sathau ka hong pia a, na kham takun na ne ding uh hi. Minam dangte simmawhin na om nawn kei ding uh hi.\nLeilu lam gam panin a hong pai mite, note kiang panin sehnel gamah ka hawlkhia ding a, a madawkte uh nisuahna tuipi sungah khia-in, a nungdalte uh nitumna tuipi sungah ka khia ding a, amaute in note tungah hong bawlna hangin a luanghawmte uh uihgawp ding hi.\n"Lote aw, lau nawn kei un la, lungdam kipakin om un. Topa in note-a dingin a lianpi hong bawlsak zo hi.\nGanhingte aw, lau nawn kei un. Gamsung tengah lo nota a, singkungte gahta-in, theigah leh leenggah tampi a om hi.\n"Zion mite aw, kipak un la, Topa na Pasian uh tungah lungdam ta un. Note in an na hauh theihna dingun nidanga bangin khuapi guah, tuk guah leh phalbi guah, a hoihbekzah hong zusak hi.\nNa ancilna phual uh an tawh kidim ding a, na koihna uh umlebeel khempeuh leenggahzu leh sathau tawh kidim ding hi.\nNote a hong sim dingin ka hong sawl kauphe honpi, a tuan kauphe, a susia kauphe, a pettan kauphe, hih ka galkap honte in a hong neksak kum sungin a piang ding teng tang kong piakik ding hi.\nTu-in nek ding tampi nei-in na gil uh vah ding a, note-a dingin a lamdang nate a hong bawlsak Topa na Pasian uh na phat ding uh hi. Tua ciangin ka mite hong kisimmawh nawnlo ding hi.\nTua ciangin no Israel mite lakah kei ka omna thu, keimah Topa pen note Pasian ka hihna thu, kei simloh kuamah dang a omlohna na thei ding uh hi. Ka mite hong kisimmawh nawnlo ding hi.\n"Tua khit ciangin mi khempeuh tungah ka kha ka sung ding a, na puteekte un mang manin na tangvalte un maang mu ding uh hi.\nTua hun ciangin nasem numei leh nasem pasalte tung nangawnah ka kha ka sung ding hi.\n"Tua ciangin vantung leh leitungah hilhkholhna lim ahi, sisan kiluansakna, meikatna leh meikhu lompi hong om ding hi.\nTopa ni, tua a lauhuai hun a hong tun ma-in ni hong mialin, kha, sisan hong bang ding hi.\nAhi zongin Topa tungah huhna a ngen khempeuh in hotkhiatna a ngah ding uh hi. Topa gensa bangmahin Zion Mual leh Jerusalem khuasungah a suakta mi om ding uh hi. Topa in a teel mite, suakta ding uh hi.


url: =Bang namte hiam i zuihzuih :: ZOMI DAILY\nposted on 2 June 2015 at 2:56 am Lomkholna: Article, Thawntuang\nMi khangto dingte leh mi khangsuk dingte in ki demna nam khat neih ciat uhhi. Ki demna lo tawh khangto ding baihlo aa, khangsuk ding zong baih tuanlo hi. Ki dem cihteh mikhat tawh ki ciam khol in ki demna om aa, lungsim tawng ah mikhat thuhoih/thusia tawh demna cihte om hi.\nAlexander the Great in a khan sungin gal lel ngeilo hi. India atun ciangin “galsim nading om nawnlo maw” ci-in kap liang hi. Khat vei a galkap mangte tawh zudawn peuh kidem in nuamsa mahmah hi. Tua zudawn kidemna na ah alawm it pen khat in zu thawl 18 adawn khit phet in si pah lian hi. Tua zawh asawtlo in, aman zong zu thawl 9 bang adawn leh cisanat ngah in si hi. Asih in kum 33 pha pan hi. Gal lel ngeilo in leitung lumlet hi. Leitung a-uk pa amah leh amah ki-uk zolo hi.\nMi tawh i kidem pihpih bang namte ahialeh, thu gina lo peuh tawh lai ki thukthuk ihihleh i thu theihna kiamsuklam a ki manawh semsem ding hizaw hi. Bek thamloh in ki lempih ki neilo ding hilai hi. Siatna hoihlohna lampi zuihding baih mahmah mawk hi. Nang bek hi keiteh mi khempeuh hi. Mihing lungtang ahoih khat beek omlo hi. A ki dekzo, a ki kemzo vilvel te thuhoih ah a paizo hi bek hi.\nHuatna elna cihte ki dem khavak lakleng beihun nei ngeilo ding hi. Zuih ding pen baih sawnsawn hi. Ih zuih khakleh kuama theihloh in lunggim ki guang ki hilel mawk hi. Ih sung i lai-ah gilo khat a kemkem ki hi sawnsawn hi. Tua-in phat tuamna pia cih thadah nuntaakna namsia sak lailai hi.\nAmah leh amah a ki ukzo mite khangtoh lam manawh semsem aa, a ki uk zolo te khansukna lam ah nawhpai\nmahmah hi. Thuhoih tawh mi adem mikhat khangto hanhan in, thusia tawh mi adem mikhat khangsuk semsem hi. Na ut ut na lampi zui-in kongpi ki honsa in om den hi. Ki puahphatna a neih mikhat khangto semsem cih mu ing. Bang namte in lungsim hong sukha aa, bang namte zui ka hiam cih ni simin ki en pha zel ni. Lungdam.\nKa laigelh khempeuh>>>www.zomi-angvaan.blogspot.com\nPrevious: Christian nuntakna ah a kisam picinna (Growth) ~ Suangh Dal\nNext: Tulaai Leitung Thuthang Tuamtuam Updates May 31, 2015\nVondeih Kep Ding – 15 (Pau Khan Kap)